**54/2019 Z. z.**

**Časová verzia predpisu účinná od 01.09.2023**

**Obsah zobrazeného právneho predpisu má informatívny charakter.**

 54

 **ZÁKON**

 z 30. januára 2019

 **o ochrane oznamovateľov protispoločenskej činnosti a o zmene a doplnení niektorých zákonov**

 Národná rada Slovenskej republiky sa uzniesla na tomto zákone:

 Čl. I

 **Úvodné ustanovenia**

 **§ 1**

 (1) Tento zákon upravuje

 a) podmienky poskytovania ochrany osobám v pracovnoprávnom vzťahu alebo v inom obdobnom vzťahu v súvislosti s oznamovaním kriminality alebo inej protispoločenskej činnosti[1)](#poznamky.poznamka-1) (ďalej len „protispoločenská činnosť“),

 b) práva a povinnosti osôb pri oznamovaní protispoločenskej činnosti a

 c) zriadenie, postavenie a pôsobnosť Úradu na ochranu oznamovateľov (ďalej len „úrad“).

 (2) Týmto zákonom nie je dotknutá povinnosť oznámenia trestného činu alebo prekazenia trestného činu.

 (3) Oznamovanie protispoločenskej činnosti sa nepovažuje za porušenie zmluvnej povinnosti zachovávať mlčanlivosť ani za porušenie povinnosti zachovávať mlčanlivosť podľa osobitných predpisov,[2)](#poznamky.poznamka-2) ak ide o povinnosť vyplývajúcu z výkonu zamestnania, povolania, postavenia alebo funkcie a nejde o povinnosť mlčanlivosti v súvislosti s ochranou utajovaných skutočností, poštového tajomstva, bankového tajomstva, telekomunikačného tajomstva alebo daňového tajomstva, ochranou dôverných štatistických údajov, nejde o povinnosť mlčanlivosti v súvislosti s poskytovaním a sprístupňovaním údajov zo zdravotnej dokumentácie, o povinnosť mlčanlivosti príslušníkov spravodajských služieb alebo o povinnosť mlčanlivosti pri poskytovaní právnych služieb.

 (4) Nikto nesmie hroziť odvetným opatrením alebo postihovať odvetným opatrením oznamovateľa alebo

 a) blízku osobu oznamovateľa,

 b) fyzickú osobu – podnikateľa alebo právnickú osobu, ktorú oznamovateľ ovláda, v ktorej má účasť, v ktorej vykonáva funkciu člena orgánu právnickej osoby, alebo pre ktorú vykonáva pracovnú činnosť,

 c) fyzickú osobu – podnikateľa alebo právnickú osobu, ktorá ovláda právnickú osobu, v ktorej má oznamovateľ účasť alebo v ktorej vykonáva funkciu člena orgánu právnickej osoby,

 d) osobu, ktorá oznamovateľovi poskytla pomoc v súvislosti s oznámením, a

 e) zodpovednú osobu alebo osobu, ktorá sa podieľa na plnení úloh zodpovednej osoby.

 (5) Oznamovateľ a osoba podľa odseku 4 písm. a) až e) sa nemôže vzdať práva na ochranu pred postihom odvetným opatrením.

 **§ 2**

 Na účely tohto zákona sa rozumie

 a) oznamovateľom fyzická osoba, ktorá v dobrej viere urobí oznámenie orgánu príslušnému na prijatie oznámenia alebo zamestnávateľovi; za oznamovateľa sa považuje aj fyzická osoba, ktorá v dobrej viere

 1. urobí oznámenie a jej pracovnoprávny vzťah alebo iný obdobný vzťah sa skončil, ak sa dozvedela informácie o protispoločenskej činnosti počas trvania tohto pracovnoprávneho vzťahu alebo iného obdobného vzťahu,

 2. urobí oznámenie a jej pracovnoprávny vzťah alebo iný obdobný vzťah ešte nevznikol, ak sa dozvedela informácie o protispoločenskej činnosti počas výberového konania alebo v rámci predzmluvných vzťahov,

 3. urobila oznámenie anonymne a jej totožnosť bola odhalená,

 4. zverejnila informácie o protispoločenskej činnosti, ktoré sa dozvedela počas výberového konania alebo v rámci predzmluvných vzťahov a jej pracovnoprávny vzťah alebo iný obdobný vzťah ešte nevznikol alebo počas trvania pracovnoprávneho vzťahu alebo iného obdobného vzťahu alebo po skončení pracovnoprávneho alebo iného obdobného vzťahu z dôvodu, že

 4a. urobila oznámenie prostredníctvom vnútorného systému preverovania oznámení a nebola oboznámená s výsledkom preverenia podľa [§ 10 ods. 8](#paragraf-10.odsek-9), alebo neboli prijaté vhodné opatrenia podľa [§ 10 ods. 8](#paragraf-10.odsek-9) a následne urobila takéto oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,

 4b. urobila oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,

 4c. je dôvodná obava, že protispoločenská činnosť môže predstavovať bezprostredné alebo zjavné ohrozenie verejného záujmu, alebo

 4d. je dôvodná obava, že v prípade urobenia oznámenia orgánu príslušnému na prijatie oznámenia by jej hrozil postih alebo vzhľadom na konkrétne okolnosti prípadu hrozí, že orgány na prijatie oznámenia nezabezpečia nestranné a nezávislé preverenie skutočností uvedených v oznámení,

 b) oznámením uvedenie skutočností, o ktorých sa fyzická osoba dozvedela v súvislosti s pracovnoprávnym vzťahom alebo iným obdobným vzťahom a ktoré sa týkajú protispoločenskej činnosti,

 c) kvalifikovaným oznámením oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa,

 d) závažnou protispoločenskou činnosťou

 1. trestné činy podľa [§ 168](https://www.slov-lex.sk/pravne-predpisy/SK/ZZ/2005/300/#paragraf-168), [§ 170](https://www.slov-lex.sk/pravne-predpisy/SK/ZZ/2005/300/#paragraf-170), [§ 170b](https://www.slov-lex.sk/pravne-predpisy/SK/ZZ/2005/300/#paragraf-170b), [§ 177](https://www.slov-lex.sk/pravne-predpisy/SK/ZZ/2005/300/#paragraf-177), [§ 212](https://www.slov-lex.sk/pravne-predpisy/SK/ZZ/2005/300/#paragraf-212), [§ 213](https://www.slov-lex.sk/pravne-predpisy/SK/ZZ/2005/300/#paragraf-213), [§ 217](https://www.slov-lex.sk/pravne-predpisy/SK/ZZ/2005/300/#paragraf-217), [§ 221](https://www.slov-lex.sk/pravne-predpisy/SK/ZZ/2005/300/#paragraf-221), [§ 226](https://www.slov-lex.sk/pravne-predpisy/SK/ZZ/2005/300/#paragraf-226), [§ 233a](https://www.slov-lex.sk/pravne-predpisy/SK/ZZ/2005/300/#paragraf-233a), [§ 237 až 240](https://www.slov-lex.sk/pravne-predpisy/SK/ZZ/2005/300/#paragraf-237), [§ 243](https://www.slov-lex.sk/pravne-predpisy/SK/ZZ/2005/300/#paragraf-243), [§ 243a](https://www.slov-lex.sk/pravne-predpisy/SK/ZZ/2005/300/#paragraf-243a), [§ 247](https://www.slov-lex.sk/pravne-predpisy/SK/ZZ/2005/300/#paragraf-247), [§ 247d](https://www.slov-lex.sk/pravne-predpisy/SK/ZZ/2005/300/#paragraf-247d), [§ 251a](https://www.slov-lex.sk/pravne-predpisy/SK/ZZ/2005/300/#paragraf-251a), [§ 252 až 254](https://www.slov-lex.sk/pravne-predpisy/SK/ZZ/2005/300/#paragraf-252), [§ 261 až 263](https://www.slov-lex.sk/pravne-predpisy/SK/ZZ/2005/300/#paragraf-261), [§ 266 až 268](https://www.slov-lex.sk/pravne-predpisy/SK/ZZ/2005/300/#paragraf-266), [§ 271](https://www.slov-lex.sk/pravne-predpisy/SK/ZZ/2005/300/#paragraf-271), [§ 278a](https://www.slov-lex.sk/pravne-predpisy/SK/ZZ/2005/300/#paragraf-278a), [§ 283](https://www.slov-lex.sk/pravne-predpisy/SK/ZZ/2005/300/#paragraf-283), [§ 299a](https://www.slov-lex.sk/pravne-predpisy/SK/ZZ/2005/300/#paragraf-299a), [§ 302](https://www.slov-lex.sk/pravne-predpisy/SK/ZZ/2005/300/#paragraf-302), [§ 305](https://www.slov-lex.sk/pravne-predpisy/SK/ZZ/2005/300/#paragraf-305), [§ 326 až 327a](https://www.slov-lex.sk/pravne-predpisy/SK/ZZ/2005/300/#paragraf-326), [§ 328 až 336b](https://www.slov-lex.sk/pravne-predpisy/SK/ZZ/2005/300/#paragraf-328), [§ 336d](https://www.slov-lex.sk/pravne-predpisy/SK/ZZ/2005/300/#paragraf-336d), [§ 348](https://www.slov-lex.sk/pravne-predpisy/SK/ZZ/2005/300/#paragraf-348), [§ 352a](https://www.slov-lex.sk/pravne-predpisy/SK/ZZ/2005/300/#paragraf-352a), ~~alebo~~ [~~§ 374~~](https://www.slov-lex.sk/pravne-predpisy/SK/ZZ/2005/300/#paragraf-374) § 374 alebo § 417a až 417d Trestného zákona,

 2. trestný čin, za ktorý [Trestný zákon](https://www.slov-lex.sk/pravne-predpisy/SK/ZZ/2005/300/) ustanovuje trest odňatia slobody s hornou hranicou trestnej sadzby prevyšujúcou dva roky,

 3. správny delikt, za ktorý možno uložiť pokutu s hornou hranicou určenou výpočtom, alebo

 4. správny delikt, za ktorý možno uložiť pokutu s hornou hranicou vo výške najmenej 30 000 eur,

 e) pracovnoprávnym vzťahom pracovný pomer, dohody o prácach vykonávaných mimo pracovného pomeru, štátnozamestnanecký pomer alebo služobný pomer,

 f) iným obdobným vzťahom najmä výkon práv súvisiacich s účasťou, správou alebo riadením v právnickej osobe, činnosť osoby vykonávajúcej funkciu člena orgánu právnickej osoby, činnosť samostatne zárobkovo činnej osoby, výkon práv a povinností vyplývajúcich zo zmluvy, ktorej predmetom je dodanie tovaru, uskutočnenie stavebných prác alebo poskytnutie služby, odborná prax, absolventská prax, aktivačná činnosť, dobrovoľnícka činnosť,

 g) orgánom príslušným na prijatie oznámenia úrad, prokuratúra alebo správny orgán príslušný na konanie o správnom delikte, ktorý je závažnou protispoločenskou činnosťou podľa [§ 2 písm. d) bodu 3](#paragraf-2.odsek-1.pismeno-d.bod-3) a [4](#paragraf-2.odsek-1.pismeno-d.bod-4) alebo príslušná inštitúcia, orgán, úrad alebo agentúra Európskej Únie,

 h) dotknutou osobou fyzická osoba alebo právnická osoba, proti ktorej oznámenie smeruje,

 i) zamestnávateľom osoba, ktorá zamestnáva najmenej jednu fyzickú osobu v pracovnoprávnom vzťahu,

 j) orgánom verejnej moci

 1. štátny orgán, obec, vyšší územný celok,

 2. právnická osoba zriadená zákonom a právnická osoba zriadená štátom, obcou alebo vyšším územným celkom podľa osobitného predpisu,[3)](#poznamky.poznamka-3)

 3. právnická osoba s majetkovou účasťou osoby uvedenej v prvom bode alebo v druhom bode,

 4. právnická osoba, ktorej zákon zveruje právomoc rozhodovať o právach a povinnostiach v oblasti verejnej správy,

 k) konaním v dobrej viere konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa odôvodnene domnieva, že uvádzané skutočnosti sú pravdivé; v pochybnostiach sa konanie považuje za konanie v dobrej viere, dovtedy, kým sa nepreukáže opak,

 l) odvetné opatrenie je konanie alebo opomenutie konania v súvislosti s pracovnoprávnym alebo iným obdobným vzťahom oznamovateľa vyvolané oznámením alebo zverejnením informácií o protispoločenskej činnosti a ktoré oznamovateľovi alebo osobe podľa [§ 1 ods. 4 písm. a) až e)](#paragraf-1.odsek-4.pismeno-a) spôsobilo alebo môže spôsobiť neopodstatnenú ujmu; odvetným opatrením podľa predchádzajúcej vety je najmä

 1. výpoveď alebo okamžité skončenie pracovného pomeru,

 2. skončenie v skúšobnej dobe alebo nepredĺženie pracovného pomeru na dobu neurčitú,

 3. odvolanie, preradenie na nižšiu pozíciu alebo odmietnutie povýšenia,

 4. zmena pracovných povinností, miesta výkonu práce alebo zmena pracovného času,

 5. zníženie mzdy, nepriznanie odmeny alebo osobného príplatku,

 6. neposkytnutie odbornej prípravy,

 7. disciplinárne opatrenie,

 8. nátlak, zastrašovanie alebo obťažovanie,

 9. poškodzovanie dobrej povesti,

 10. odstúpenie od zmluvy o dodávke tovarov a služieb,

 11. zrušenie licencie alebo povolenia.

 **Poskytnutie ochrany v rámci trestného konania**

 **§ 3**

 (1) Žiadosť o poskytnutie ochrany pri oznámení závažnej protispoločenskej činnosti, ktorá je trestným činom, môže podať oznamovateľ zároveň s oznámením alebo počas trestného konania; žiadosť sa podáva prokurátorovi písomne alebo ústne do zápisnice. Ak sa žiadosť o poskytnutie ochrany oznamovateľovi podá inému orgánu verejnej moci, ten ju bezodkladne postúpi prokurátorovi.

 (2) Žiadosť o poskytnutie ochrany podľa odseku 1 obsahuje meno, priezvisko, dátum narodenia a pobyt oznamovateľa, ktorý podáva žiadosť, miesto výkonu jeho práce a označenie jeho zamestnávateľa; žiadosť obsahuje aj údaje o blízkej osobe, ak je v pracovnoprávnom vzťahu k tomu istému zamestnávateľovi ako oznamovateľ alebo je v pracovnoprávnom vzťahu k zamestnávateľovi, ktorý je závislou osobou vo vzťahu k zamestnávateľovi oznamovateľa a oznamovateľ žiada o ochranu aj pre túto blízku osobu.

 **§ 4**

 (1) Ak prokurátor zistí, že oznamovateľ, ktorý podal žiadosť o poskytnutie ochrany podľa [§ 3 ods. 1](#paragraf-3.odsek-1), urobil kvalifikované oznámenie, bezodkladne mu poskytne ochranu podľa [§ 7](#paragraf-7) a túto skutočnosť písomne oznámi oznamovateľovi, zamestnávateľovi a úradu; oznamovateľovi sa spolu s týmto oznámením doručí aj poučenie o právach a povinnostiach, ktoré mu vyplývajú z postavenia chráneného oznamovateľa. Doručením oznámenia o poskytnutí ochrany zamestnávateľovi sa oznamovateľ stáva chráneným oznamovateľom.

 (2) Oznamovateľ môže namiesto ochrany podľa [§ 7](#paragraf-7) požiadať prokurátora o vydanie písomného potvrdenia o tom, že urobil kvalifikované oznámenie. Ak prokurátor zistí, že oznamovateľ urobil kvalifikované oznámenie, bezodkladne mu vydá o tom potvrdenie spolu s poučením o právach a povinnostiach, ktoré mu vyplývajú v súvislosti s urobením kvalifikovaného oznámenia.

 (3) Ak prokurátor zistí, že oznamovateľ, ktorý podal žiadosť o poskytnutie ochrany podľa [§ 3 ods. 1](#paragraf-3.odsek-1), neurobil kvalifikované oznámenie, bezodkladne oznamovateľovi a úradu písomne oznámi túto skutočnosť s uvedením dôvodov neposkytnutia ochrany a s poučením o možnosti preskúmať neposkytnutie ochrany podľa odseku 4.

 (4) Oznamovateľ, ktorému sa podľa odseku 3 neposkytla ochrana, môže do 15 dní od doručenia oznámenia podľa odseku 3 požiadať sám alebo prostredníctvom úradu nadriadeného prokurátora, aby preskúmal dôvody neposkytnutia ochrany podľa odseku 3. Nadriadený prokurátor do 15 dní od doručenia žiadosti rozhodne o poskytnutí ochrany podľa [§ 7](#paragraf-7) a túto skutočnosť písomne oznámi oznamovateľovi, zamestnávateľovi a úradu, alebo v tejto lehote oznámi oznamovateľovi alebo úradu, že oznamovateľ neurobil kvalifikované oznámenie.

 **Poskytnutie ochrany v rámci konania o správnom delikte**

 **§ 5**

 (1) Žiadosť o poskytnutie ochrany pri oznámení závažnej protispoločenskej činnosti, ktorá je správnym deliktom, môže podať oznamovateľ zároveň s oznámením alebo počas konania o správnom delikte; žiadosť o poskytnutie ochrany sa podáva písomne alebo ústne do zápisnice orgánu, ktorý je príslušný na konanie o správnom delikte (ďalej len „správny orgán“). Ak sa žiadosť o poskytnutie ochrany oznamovateľovi podá inému orgánu verejnej moci, ten ju bezodkladne postúpi orgánu príslušnému podľa prvej vety.

 (2) Žiadosť o poskytnutie ochrany podľa odseku 1 obsahuje meno, priezvisko, dátum narodenia a pobyt oznamovateľa, ktorý podáva žiadosť, miesto výkonu jeho práce a označenie jeho zamestnávateľa; žiadosť obsahuje aj údaje o blízkej osobe, ak je v pracovnoprávnom vzťahu k tomu istému zamestnávateľovi ako oznamovateľ alebo je v pracovnoprávnom vzťahu k zamestnávateľovi, ktorý je závislou osobou vo vzťahu k zamestnávateľovi oznamovateľa a oznamovateľ žiada o ochranu aj pre túto blízku osobu.

 **§ 6**

 (1) Ak správny orgán zistí, že oznamovateľ, ktorý podal žiadosť o poskytnutie ochrany podľa [§ 5 ods. 1](#paragraf-5.odsek-1), urobil kvalifikované oznámenie, bezodkladne oznamovateľovi poskytne ochranu podľa [§ 7](#paragraf-7) a túto skutočnosť písomne oznámi oznamovateľovi, zamestnávateľovi a úradu; oznamovateľovi sa spolu s oznámením doručí aj poučenie o právach a povinnostiach, ktoré oznamovateľovi vyplývajú z postavenia chráneného oznamovateľa. Doručením tohto oznámenia zamestnávateľovi sa oznamovateľ stáva chráneným oznamovateľom.

 (2) Oznamovateľ môže namiesto ochrany podľa [§ 7](#paragraf-7) požiadať správny orgán o vydanie písomného potvrdenia o tom, že urobil kvalifikované oznámenie. Ak správny orgán zistí, že oznamovateľ urobil kvalifikované oznámenie, bezodkladne oznamovateľovi vydá o tom potvrdenie spolu s poučením o právach a povinnostiach, ktoré mu vyplývajú v súvislosti s urobením kvalifikovaného oznámenia.

 (3) Ak správny orgán zistí, že oznamovateľ, ktorý podal žiadosť o poskytnutie ochrany podľa [§ 5 ods. 1](#paragraf-5.odsek-1), neurobil kvalifikované oznámenie, bezodkladne oznamovateľovi a úradu písomne oznámi túto skutočnosť s uvedením dôvodov neposkytnutia ochrany a s poučením o možnosti preskúmať neposkytnutie ochrany podľa odseku 4.

 (4) Oznamovateľ, ktorému sa podľa odseku 3 neposkytla ochrana, môže do 15 dní od doručenia oznámenia podľa odseku 3 požiadať sám alebo prostredníctvom úradu nadriadený správny orgán, aby preskúmal dôvody neposkytnutia ochrany podľa odseku 3. Nadriadený správny orgán do 15 dní od doručenia žiadosti rozhodne o poskytnutí ochrany podľa [§ 7](#paragraf-7) a túto skutočnosť písomne oznámi oznamovateľovi, zamestnávateľovi a úradu, alebo v tejto lehote oznámi oznamovateľovi alebo úradu, že oznamovateľ neurobil kvalifikované oznámenie.

 (5) Ak sa v trestnom konaní odovzdá alebo postúpi vec inému orgánu na konanie o správnom delikte po podaní žiadosti o poskytnutie ochrany, správny orgán posúdi poskytnutie ochrany aj bez podania ďalšej žiadosti o poskytnutie ochrany.

 **§ 7**

 **Ochrana oznamovateľa pri oznamovaní závažnej protispoločenskej činnosti**

 (1) Zamestnávateľ môže urobiť právny úkon alebo vydať rozhodnutie v pracovnoprávnom vzťahu (ďalej len „pracovnoprávny úkon“) voči chránenému oznamovateľovi, na ktorý nedal súhlas, len so súhlasom úradu; voči chránenému oznamovateľovi, ktorým je profesionálny vojak, sa súhlas úradu vyžaduje, len ak tak ustanovuje osobitný predpis.[4)](#poznamky.poznamka-4) Súhlas úradu sa nevyžaduje, ak sa pracovnoprávnym úkonom priznáva nárok alebo ak ide o pracovnoprávny úkon súvisiaci so skončením pracovnoprávneho vzťahu, ktorý je dôsledkom právnej skutočnosti, ktorá nezávisí od posúdenia zamestnávateľa.[5)](#poznamky.poznamka-5)

 (2) Zamestnávateľ podáva žiadosť o udelenie súhlasu úradu. Žiadosť o udelenie súhlasu obsahuje

 a) označenie zamestnávateľa,

 b) meno, priezvisko, dátum narodenia a pobyt chráneného oznamovateľa,

 c) označenie pracovnoprávneho úkonu, na ktorý sa žiada súhlas úradu,

 d) odôvodnenie potreby vykonania pracovnoprávneho úkonu.

 (3) Úrad pred vydaním rozhodnutia o žiadosti o udelenie súhlasu umožní chránenému oznamovateľovi vyjadriť sa v primeranej lehote k navrhovanému pracovnoprávnemu úkonu.

 (4) V jednoduchých veciach, najmä ak možno rozhodnúť len na základe žiadosti zamestnávateľa a vyjadrenia chráneného oznamovateľa, úrad rozhodne o žiadosti o udelenie súhlasu bezodkladne. V ostatných veciach rozhodne úrad do 30 dní odo dňa doručenia žiadosti o udelenie súhlasu.

 (5) Úrad udelí súhlas s navrhovaným pracovnoprávnym úkonom zamestnávateľa voči chránenému oznamovateľovi, len ak zamestnávateľ preukáže, že navrhovaný pracovnoprávny úkon nemá žiadnu príčinnú súvislosť s kvalifikovaným oznámením, inak žiadosť o udelenie súhlasu zamietne.

 (6) Proti rozhodnutiu úradu o žiadosti o udelenie súhlasu nemožno podať odvolanie.

 (7) Od podania žiadosti zamestnávateľa o udelenie súhlasu úradu do právoplatného rozhodnutia o žiadosti o udelenie súhlasu zamestnávateľovi lehoty a skúšobné doby podľa osobitných predpisov[6)](#poznamky.poznamka-6) neplynú.

 (8) Právny úkon, na ktorý úrad neudelil súhlas, je neplatný.

 **§ 8**

 **Zánik ochrany oznamovateľa**

 (1) Ochrana oznamovateľa poskytovaná podľa [§ 7](#paragraf-7) zaniká

 a) doručením písomného oznámenia chráneného oznamovateľa o vzdaní sa ochrany úradu,

 b) skončením alebo zánikom pracovnoprávneho vzťahu chráneného oznamovateľa,

 c) uplynutím troch rokov od skončenia trestného konania alebo konania o správnom delikte; ochrana však nezaniká, ak sa trestné konanie skončí postúpením veci inému orgánu,

 d) odsúdením chráneného oznamovateľa za trestný čin krivého obvinenia alebo za trestný čin krivej výpovede a krivej prísahy v súvislosti s urobením kvalifikovaného oznámenia, alebo

 e) doručením písomného oznámenia orgánu, ktorý poskytol ochranu, zamestnávateľovi, ak sa preukáže, že kvalifikované oznámenie nie je konaním v dobrej viere.

 (2) Zánik ochrany podľa odseku 1 písm. a) úrad bezodkladne písomne oznámi zamestnávateľovi a orgánu, ktorý poskytol ochranu.

 (3) Zánik ochrany podľa odseku 1 písm. b) zamestnávateľ bezodkladne písomne oznámi úradu a orgánu, ktorý poskytol ochranu.

 (4) Zánik ochrany podľa odseku 1 písm. c) alebo písm. d) orgán, ktorý poskytol ochranu, bezodkladne písomne oznámi úradu, zamestnávateľovi a chránenému oznamovateľovi.

 (5) Zánik ochrany podľa odseku 1 písm. e) orgán, ktorý poskytol ochranu, bezodkladne písomne oznámi úradu a chránenému oznamovateľovi.

 **§ 9**

 **Odmena**

 (1) Úrad môže poskytnúť oznamovateľovi, ktorý urobil kvalifikované oznámenie na základe jeho žiadosti o poskytnutie odmeny, odmenu až do výšky 50-násobku minimálnej mzdy, ak

 a) v trestnom konaní

 1. bola podaná obžaloba,

 2. bol podaný návrh na schválenie dohody o uznaní viny a prijatí trestu,

 3. bol schválený zmier a zastavené trestné stíhanie alebo

 4. trestné stíhanie bolo podmienečne zastavené, alebo

 b) v správnom konaní nadobudlo právoplatnosť rozhodnutie o spáchaní správneho deliktu.

 (2) Orgán, ktorý oznamovateľovi vydal písomné oznámenie podľa [§ 4 ods. 1](#paragraf-4.odsek-1) alebo [§ 6 ods. 1](#paragraf-6.odsek-1) alebo písomné potvrdenie podľa [§ 4 ods. 2](#paragraf-4.odsek-2) alebo [§ 6 ods. 2](#paragraf-6.odsek-2), oznámi oznamovateľovi podanie obžaloby, schválenie dohody o uznaní viny a prijatí trestu, schválenie zmieru a zastavenie trestného stíhania, podmienečné zastavenie trestného stíhania alebo nadobudnutie právoplatnosti rozhodnutia podľa odseku 1 písm. b).

 (3) Žiadosť o poskytnutie odmeny môže podať oznamovateľ úradu do šiestich mesiacov odo dňa doručenia oznámenia podľa odseku 2 alebo ak sa toto oznámenie nedoručovalo, odo dňa, keď nastala skutočnosť podľa odseku 1. Na žiadosti o poskytnutie odmeny podané po tejto lehote sa neprihliada.

 (4) Žiadosť o poskytnutie odmeny obsahuje meno, priezvisko, dátum narodenia a pobyt oznamovateľa a odôvodnenie žiadosti; k žiadosti oznamovateľ priloží kópiu oznámenia podľa odseku 2.

 (5) Úrad pri rozhodovaní o žiadosti o poskytnutie odmeny zohľadní najmä mieru zásluh oznamovateľa na objasnení závažnej protispoločenskej činnosti, zistení jej páchateľa, ušlý zárobok oznamovateľa a rozsah uchráneného majetku alebo vráteného majetku, ak ho možno vyčísliť; na ten účel si úrad vyžiada stanovisko prokurátora alebo správneho orgánu, ktorý vo veci konal.

 (6) Úrad rozhodne o žiadosti o poskytnutie odmeny do troch mesiacov odo dňa jej doručenia.

 (7) Na poskytnutie odmeny oznamovateľovi nie je právny nárok. Preskúmanie rozhodnutia úradu o odmene súdom je vylúčené.

 (8) Ustanovenia odsekov 1 až 7 sa nevzťahujú na blízku osobu oznamovateľa.

 (9) Ustanovenia tohto paragrafu sa vzťahujú aj na oznamovateľa v inom obdobnom vzťahu, ktorý urobil kvalifikované oznámenie a podal žiadosť o poskytnutie odmeny.

 **Vnútorný systém preverovania oznámení**

 **§ 10**

 (1) Zamestnávateľ, ktorý zamestnáva najmenej 50 zamestnancov, zamestnávateľ, ktorý poskytuje finančné služby, služby v oblasti bezpečnosti dopravy alebo služby v oblasti životného prostredia, a zamestnávateľ, ktorý je orgánom verejnej moci, ktorý zamestnáva najmenej päť zamestnancov, je povinný určiť organizačnú zložku alebo osobu v rámci svojej organizácie, ktorá plní úlohy zamestnávateľa podľa odsekov 5 až 8 a [§ 11 ods. 1](#paragraf-11.odsek-1) (ďalej len „zodpovedná osoba“). Zodpovedná osoba musí mať odborné predpoklady na plnenie úloh podľa tohto zákona. V obci a vo vyššom územnom celku je zodpovednou osobou hlavný kontrolór.

 (2) Na základe zmluvy so zamestnávateľom môže v zamestnávateľovom mene prijímanie a potvrdenie oznámení vykonávať aj iná osoba, ktorá nie je jeho zamestnancom. Osoba podľa prvej vety môže vykonávať aj preverovanie oznámení v mene zamestnávateľa, ktorý nie je orgánom verejnej moci a ktorý zamestnáva menej ako 250 zamestnancov; tým nie je dotknutá povinnosť podľa odseku 1.

 (3) Zamestnávateľ podľa odseku 1, ktorý je orgánom verejnej moci, plní úlohu podľa odseku 9 a prostredníctvom zodpovednej osoby plní úlohy podľa odsekov 5 až 8 a [§ 11 ods. 1](#paragraf-11.odsek-1) aj vo vzťahu k rozpočtovej organizácii a príspevkovej organizácii, ktoré sú v jeho zriaďovateľskej pôsobnosti, vo vzťahu k štátnemu podniku, ktorého je zakladateľom, vo vzťahu k fondu, ktorý je v jeho správe, a vo vzťahu k akciovej spoločnosti so 100 % majetkovou účasťou štátu, ku ktorej vykonáva akcionárske práva, ak táto právnická osoba zamestnáva menej ako 50 zamestnancov.

 (4) Zamestnávateľ podľa odseku 1 je povinný umožniť zodpovednej osobe nezávislé plnenie jej úloh, pričom zodpovedná osoba je viazaná len pokynmi štatutárneho orgánu zamestnávateľa alebo štatutárneho orgánu materskej spoločnosti, ak nie je zodpovednou osobou priamo štatutárny orgán alebo člen štatutárneho orgánu. Zodpovedná osoba môže plniť aj iné úlohy a povinnosti ako podľa odsekov 5 až 8 a [§ 11 ods. 1](#paragraf-11.odsek-1); zamestnávateľ je povinný zabezpečiť, aby žiadna z týchto iných úloh alebo povinností neviedla ku konfliktu záujmov. Zamestnávateľ podľa odseku 1 nesmie zodpovednú osobu postihovať za výkon jej úloh; ak je zodpovednou osobou organizačná zložka, nesmie postihovať zamestnancov, ktorí sú do nej zaradení. Zamestnávateľ podľa odseku 1 je povinný poskytnúť zodpovednej osobe pri plnení jej úloh potrebnú súčinnosť; najmä je povinný jej poskytnúť dostatočné prostriedky potrebné na plnenie týchto úloh a prístup k osobným údajom a dokumentom. Zamestnávateľ podľa odseku 1 je tiež povinný priebežne zabezpečovať udržiavanie odborných predpokladov zodpovednej osoby.

 (5) Označenie zodpovednej osoby a spôsoby podávania oznámení musia byť zverejnené a pre všetkých zamestnancov prístupné obvyklým a bežne dostupným spôsobom tak, že najmenej jeden spôsob podávania oznámení musí byť prístupný nepretržite. Ak sa oznámenie môže urobiť ústne, oznamovateľ môže požiadať o osobné stretnutie v primeranej lehote. Zamestnávateľ podľa odseku 1 je povinný sprístupniť informácie o postupoch urobenia oznámenia orgánu príslušnému na prijatie oznámenia, o možnostiach ochrany podľa [§ 3](#paragraf-3), [§ 5](#paragraf-5) a [12](#paragraf-12) a o vnútornom systéme preverovania oznámení v stručnej, zrozumiteľnej, jasne formulovanej a ľahko dostupnej forme; je tiež povinný uľahčovať podávanie oznámení.

 (6) Zamestnávateľ podľa odseku 1 potvrdí prijatie oznámenia do siedmich dní od jeho prijatia. Za preverenie oznámenia sa považuje aj postúpenie veci na vybavenie podľa Trestného poriadku alebo osobitných predpisov.[7)](#poznamky.poznamka-7)

 (7) Zamestnávateľ podľa odseku 1 je povinný pri prijímaní, preverovaní a evidencii oznámení zachovávať mlčanlivosť o totožnosti oznamovateľa a totožnosti dotknutej osoby; na poskytnutie informácie o totožnosti oznamovateľa je potrebný jeho písomný súhlas. Prvou vetou nie je dotknutá povinnosť poskytnúť informácie o totožnosti oznamovateľa a informácie o totožnosti dotknutej osoby na účely trestného konania alebo konania o správnom delikte podľa osobitných predpisov.[7)](#poznamky.poznamka-7)

 (8) Zamestnávateľ podľa odseku 1 je povinný preveriť oznámenie a oznámiť oznamovateľovi výsledok preverenia oznámenia a opatrenia, ak sa prijali na základe preverenia oznámenia do 90 dní od potvrdenia prijatia oznámenia alebo ak sa prijatie oznámenia nepotvrdilo, do 90 dní od uplynutia siedmich dní od prijatia oznámenia. Ak výsledkom preverenia oznámenia je postúpenie veci na vybavenie podľa Trestného poriadku alebo osobitných predpisov, zamestnávateľ podľa odseku 1 je povinný o tejto skutočnosti vopred informovať oznamovateľa; to neplatí, ak by informovaním oznamovateľa mohlo byť zmarené prešetrenie oznámenia. Zamestnávateľ podľa odseku 1 je povinný vyžiadať si výsledok vybavenia v rozsahu, ako to umožňuje osobitný predpis a do desiatich dní od doručenia tohto výsledku s ním oboznámiť oznamovateľa.

 (9) Zamestnávateľ podľa odseku 1 je povinný vydať vnútorný predpis, v ktorom určí podrobnosti o

 a) podávaní oznámení,

 b) preverovaní oznámení a oprávneniach zodpovednej osoby pri preverovaní oznámení,

 c) zachovaní mlčanlivosti o totožnosti oznamovateľa a totožnosti dotknutej osoby,

 d) evidovaní oznámení podľa [§ 11 ods. 1](#paragraf-11.odsek-1),

 e) oboznamovaní oznamovateľa s výsledkom preverenia jeho oznámenia,

 f) spracúvaní osobných údajov uvedených v oznámení,

 g) prijímaní opatrení na odstránenie nedostatkov zistených pri preverovaní oznámení a o komunikácii s oznamovateľom vo veci týchto opatrení,

 h) prijímaní opatrení proti bráneniu v oznamovaní protispoločenskej činnosti.

 (10) Zamestnávateľ podľa odseku 1 je povinný prijať opatrenie voči zamestnancovi, ktorý bráni urobeniu oznámenia alebo vedeniu evidencie oznámení.

 (11) Zamestnávateľ podľa odseku 1 má pri výkone kontroly podľa [§ 13 ods. 6 písm. b)](#paragraf-13.odsek-6.pismeno-b) a [c)](#paragraf-13.odsek-6.pismeno-c) povinnosť predložiť úradu správu o opatreniach prijatých na odstránenie zistených nedostatkov.

 **§ 11**

 (1) Zamestnávateľ podľa [§ 10 ods. 1 j](#paragraf-10.odsek-1)e povinný počas troch rokov odo dňa doručenia oznámenia viesť evidenciu oznámení v rozsahu

 a) dátum doručenia oznámenia,

 b) meno, priezvisko a pobyt oznamovateľa, ak nejde o anonymného oznamovateľa,

 c) predmet oznámenia,

 d) výsledok preverenia oznámenia,

 e) dátum skončenia preverenia oznámenia.

 (2) S ohľadom na najnovšie poznatky, náklady na vykonanie opatrení a účel vnútorného systému preverovania oznámení je zamestnávateľ podľa [§ 10 ods. 1](#paragraf-10.odsek-1) povinný prijať vhodné technické a organizačné opatrenia na zabezpečenie a preukázanie toho, že vnútorný systém preverovania oznámení sa vykonáva v súlade s týmto zákonom.

 **§ 12**

 **Pozastavenie účinnosti pracovnoprávneho úkonu**

 (1) Ak sa oznamovateľ domnieva, že v súvislosti s oznámením bol voči nemu urobený pracovnoprávny úkon, s ktorým nesúhlasí, môže požiadať úrad do 15 dní odo dňa, keď sa dozvedel o pracovnoprávnom úkone, o pozastavenie účinnosti tohto pracovnoprávneho úkonu.

 (2) Úrad bezodkladne pozastaví účinnosť pracovnoprávneho úkonu podľa odseku 1, ak bola dodržaná lehota podľa odseku 1 a ak zamestnávateľ v primeranej lehote určenej úradom nepreukáže, že pracovnoprávny úkon nemá príčinnú súvislosť s oznámením. Úrad vydá potvrdenie o pozastavení účinnosti pracovnoprávneho úkonu a doručí ho zamestnávateľovi a oznamovateľovi.

 (3) V potvrdení podľa odseku 2 sa uvedie meno, priezvisko, dátum narodenia a pobyt oznamovateľa, označenie zamestnávateľa a pracovnoprávny úkon, ktorého účinnosť je pozastavená. Ak úrad nevyhovie žiadosti podľa odseku 1, písomne oznámi oznamovateľovi dôvody, pre ktoré nepozastavil účinnosť pracovnoprávneho úkonu.

 (4) Pozastavenie účinnosti pracovnoprávneho úkonu sa začína dňom doručenia potvrdenia podľa odseku 2 oznamovateľovi. Rozhodnutiu, ktoré je pracovnoprávnym úkonom, sa pozastavením účinnosti odkladá vykonateľnosť.

 (5) Úrad oznamovateľa pri doručení potvrdenia podľa odseku 2 písomne poučí o možnosti podať na súd návrh na nariadenie neodkladného opatrenia a s tým spojených následkoch podľa odseku 6.

 (6) Pozastavenie účinnosti pracovnoprávneho úkonu sa skončí uplynutím 30 dní od doručenia potvrdenia podľa odseku 2 oznamovateľovi. Doručením návrhu na nariadenie neodkladného opatrenia na súd počas tejto lehoty sa trvanie pozastavenia účinnosti pracovnoprávneho úkonu predlžuje až do nadobudnutia vykonateľnosti rozhodnutia súdu o tomto návrhu.

 (7) Ustanovenia odsekov 1 až 6 sa primerane vzťahujú aj na osoby podľa [§ 1 ods. 4.](#paragraf-1.odsek-4)

 **Úrad**

 **§ 13**

 (1) Zriaďuje sa úrad ako nezávislý orgán štátnej správy s celoštátnou pôsobnosťou, ktorý chráni práva a oprávnené záujmy oznamovateľov pri oznamovaní protispoločenskej činnosti.

 (2) Úrad je rozpočtovou organizáciou. Návrh rozpočtu sa predkladá ako súčasť kapitoly Všeobecná pokladničná správa. Schválený rozpočet úradu môže znížiť v priebehu kalendárneho roku len Národná rada Slovenskej republiky (ďalej len „národná rada“).

 (3) Sídlom úradu je Bratislava.

 (4) Úrad na plnenie svojich úloh môže zriaďovať a zrušovať detašované pracoviská mimo svojho sídla a určovať územný obvod ich pôsobnosti.

 (5) Podrobnosti o organizácii úradu upraví organizačný poriadok úradu, ktorý vydá predseda úradu.

 (6) Úrad

 a) rozhoduje vo veciach ochrany podľa [§ 7](#paragraf-7) a [12](#paragraf-12),

 b) kontroluje uplatňovanie tohto zákona; na výkon kontroly sa vzťahujú základné pravidlá kontrolnej činnosti podľa osobitného predpisu,[8)](#poznamky.poznamka-8)

 c) kontroluje

 1. dodržiavanie ustanovení o poskytnutí ochrany a výkone ochrany,

 2. spôsob, akým sa zamestnávateľ alebo dotknutá osoba správala k oznamovateľovi v čase po podaní oznámenia a

 3. dodržiavanie ustanovení o vnútornom systéme preverovania oznámení,

 d) oznamuje príslušným orgánom podozrenie z postihu oznamovateľa v súvislosti s oznámením protispoločenskej činnosti,

 e) zvyšuje povedomie verejnosti a zamestnávateľov o oznamovaní protispoločenskej činnosti a o poskytovaní ochrany oznamovateľom,

 f) poskytuje poradenstvo zamestnávateľom pri vypracovávaní vnútorného predpisu podľa [§ 10 ods. 9](#paragraf-10.odsek-9) a mechanizmu jeho dodržiavania,

 g) poskytuje poradenstvo a konzultácie v súvislosti s oznamovaním protispoločenskej činnosti,

 h) vydáva odborné stanoviská a metodické usmernenia vo veciach ochrany oznamovateľov,

 i) zabezpečuje praktickú odbornú prípravu a školenia zodpovedných osôb,

 j) spolupracuje so štátnymi orgánmi pri tvorbe právnych predpisov a predkladá ústredným orgánom štátnej správy podnety na ich zmenu na základe vlastných zistení a poznatkov,

 k) spolupracuje so Slovenským národným strediskom pre ľudské práva a mimovládnymi organizáciami vo veciach ochrany oznamovateľov,

 l) spolupracuje s obdobnými inštitúciami a organizáciami Európskej únie a iných krajín,

 m) plní iné úlohy, ak tak ustanovuje tento zákon alebo osobitné predpisy.

 (7) Úrad pravidelne vyhodnocuje a na svojom webovom sídle zverejňuje informácie, ktoré sa týkajú oznamovania protispoločenskej činnosti a poskytovania ochrany podľa tohto zákona, zverejňuje dokumenty podľa odseku 6 písm. h), odborné články, právne a iné dokumenty a informácie, ktoré sa týkajú oznamovania protispoločenskej činnosti a poskytovania ochrany podľa tohto zákona.

 (8) Úrad je pri plnení svojich úloh oprávnený

 a) požadovať predloženie potrebnej dokumentácie, záznamov a iných dokladov a oboznamovať sa s ich obsahom,

 b) požadovať vysvetlenia a preskúmať spôsob a účinnosť vybavenia oznámenia,

 c) upozorňovať vedúcich predstaviteľov orgánov verejnej moci na nedostatočné alebo nesprávne vybavenie oznámenia a žiadať o nápravu,

 d) upozorniť zamestnávateľa, že plánovaným pracovnoprávnym úkonom môže porušiť ustanovenia tohto zákona,

 e) odporučiť zamestnávateľovi opatrenia na zabezpečenie súladu s týmto zákonom.

 (9) Ak je uplatnenie oprávnenia podľa odseku 8 upravené v osobitnom predpise, úrad ich môže uplatniť len v súlade s týmto osobitným predpisom.

 (10) Úrad má v konaní o správnom delikte, v ktorom sa poskytla ochrana podľa [§ 6 ods. 1](#paragraf-6.odsek-1), postavenie zúčastnenej osoby. Úrad má postavenie zúčastnenej osoby aj v konaní o správnom delikte, v ktorom bolo urobené kvalifikované oznámenie, ak o to požiada. Úrad má právo zúčastniť sa na každom úkone konania o správnom delikte, na ktorom má právo alebo povinnosť zúčastniť sa oznamovateľ.

 (11) Úrad je oprávnený zúčastniť sa konania podľa všeobecných predpisov o konaní pred súdmi, ak je jednou zo sporových strán oznamovateľ.

 (12) Orgán verejnej moci poskytuje úradu pri plnení jeho úloh potrebnú súčinnosť.

 (13) Úrad predkladá národnej rade každoročne do konca marca správu o svojej činnosti a o stave ochrany oznamovateľov za predchádzajúci rok; správu zverejňuje úrad na svojom webovom sídle. Súčasťou tejto správy sú najmä poznatky z činnosti úradu a návrhy a odporúčania na nápravu zistených nedostatkov. Ak predseda úradu zistí skutočnosti nasvedčujúce, že ohrozovanie alebo porušovanie práv oznamovateľa je závažné alebo sa týka väčšieho počtu oznamovateľov, môže predložiť národnej rade mimoriadnu správu, ktorej súčasťou môže byť aj návrh, aby bola prerokovaná na najbližšej schôdzi národnej rady.

 (14) Úrad predkladá Európskej komisii každoročne správu za predchádzajúci kalendárny rok; správa sa zverejňuje aj na webovom sídle úradu. Správa obsahuje

 a) počet oznámení, ktoré prijali orgány príslušné na prijatie oznámenia,

 b) počet trestných konaní a konaní o správnom delikte, ktoré sa začali na základe oznámení podľa písmena a) a ich výsledok,

 c) odhadovanú škodu, ak sa zistila, a sumy navrátené na základe preverovaní, trestných konaní alebo konaní o správnom delikte súvisiace s urobenými oznámeniami.

 (15) Oznámenie adresované úradu úrad bezodkladne postúpi príslušnému orgánu. Ak oznamovateľ požiada o utajenie svojej totožnosti, úrad postúpi oznámenie bez uvedenia údajov o totožnosti oznamovateľa.

 (16) Ak sa vo vzťahu k osobe podľa [§ 1 ods. 4](#paragraf-1.odsek-4) uskutočňujú v súvislosti s výkonom verejnej moci opatrenia, pri ktorých možno predpokladať, že ide o odvetné opatrenia, úrad je oprávnený požiadať orgán verejnej moci, ktorý uskutočnil tieto opatrenia, aby v určenej lehote zaujal stanovisko k oprávnenosti a dôvodnosti týchto opatrení. Orgán verejnej moci preskúma oprávnenosť a dôvodnosť opatrení, ak je to potrebné, prijme opatrenia na nápravu a výsledok preskúmania a prijaté opatrenia oznámi úradu. Ak orgán verejnej moci nesplní povinnosti podľa druhej vety, úrad predloží informáciu o tejto skutočnosti nadriadenému orgánu; ak orgán verejnej moci nemá nadriadený orgán, úrad predloží takúto informáciu na rokovanie vlády Slovenskej republiky (ďalej len „vláda“).

 (17) Úrad je povinný pri plnení svojich úloh zachovávať mlčanlivosť o totožnosti oznamovateľa; to neplatí, ak oznamovateľ poskytne písomný súhlas s poskytnutím informácií o jeho totožnosti alebo ak ide o postúpenie oznámenia príslušnému orgánu. Rovnako je úrad povinný zachovávať mlčanlivosť o totožnosti dotknutej osoby do skončenia prešetrenia oznámenia príslušným orgánom; to neplatí, ak ide o postúpenie oznámenia príslušnému orgánu. Pri informovaní verejnosti sa primerane použijú ustanovenia Trestného poriadku o poskytovaní informácií o trestnom konaní.

 **§ 14**

 **Predseda úradu**

 (1) Na čele úradu je predseda, ktorý zodpovedá za činnosť úradu. Predsedu úradu volí a odvoláva národná rada spomedzi kandidátov navrhnutých vládou podľa [§ 15 ods. 4](#paragraf-15.odsek-4).

 (2) Funkčné obdobie predsedu úradu je sedem rokov. Tá istá osoba môže byť zvolená za predsedu úradu len raz.

 (3) Za predsedu úradu možno zvoliť len toho, kto

 a) je štátnym občanom Slovenskej republiky,

 b) je spôsobilý na právne úkony v plnom rozsahu,

 c) je bezúhonný,

 d) má vysokoškolské vzdelanie druhého stupňa,

 e) nie je členom politickej strany ani politického hnutia,

 f) posledných päť rokov pred zvolením nevykonával funkciu prezidenta Slovenskej republiky (ďalej len „prezident“), poslanca národnej rady, poslanca Európskeho parlamentu, člena vlády, predsedu, vedúceho, riaditeľa alebo podpredsedu ostatného ústredného orgánu štátnej správy alebo orgánu štátnej správy s celoštátnou pôsobnosťou, štátneho tajomníka, verejného ochrancu práv, generálneho tajomníka služobného úradu, predsedu samosprávneho kraja, primátora alebo starostu a

 g) svojím doterajším pôsobením v osobnom, verejnom a profesijnom živote dáva záruku, že bude svoju funkciu vykonávať riadne, čestne a zodpovedne.

 (4) Za bezúhonného sa na účely tohto zákona nepovažuje ten, kto bol právoplatne odsúdený za úmyselný trestný čin a v prípade obzvlášť závažného zločinu, trestného činu zneužívania právomoci verejného činiteľa, trestného činu prijímania úplatku, trestného činu podplácania a trestného činu nepriamej korupcie aj ten, komu bolo odsúdenie za takýto trestný čin zahladené alebo na ktorého sa hľadí, akoby nebol pre takýto trestný čin odsúdený. Bezúhonnosť sa preukazuje odpisom registra trestov. Na účel preukázania bezúhonnosti fyzická osoba poskytne komisii ([§ 16](#paragraf-16)) údaje potrebné na vyžiadanie odpisu registra trestov.[9)](#poznamky.poznamka-9) Údaje podľa tretej vety komisia bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie odpisu registra trestov.

 (5) Funkcia predsedu úradu je nezlučiteľná s výkonom funkcie podľa odseku 3 písm. f), s výkonom funkcie sudcu, prokurátora, člena Bankovej rady Národnej banky Slovenska, štatutárneho orgánu, s členstvom v riadiacom orgáne, dozornom orgáne alebo kontrolnom orgáne právnickej osoby okrem valného zhromaždenia a členskej schôdze, ani s členstvom v politickej strane alebo v politickom hnutí. Predseda úradu nesmie vystupovať v mene politickej strany alebo politického hnutia alebo pôsobiť v ich prospech.

 (6) Výkon funkcie predsedu úradu sa skončí

 a) uplynutím funkčného obdobia,

 b) vzdaním sa funkcie,

 c) odvolaním z funkcie,

 d) smrťou alebo vyhlásením za mŕtveho.

 (7) Predsedu úradu odvolá národná rada na návrh vlády, ak

 a) stratil bezúhonnosť,

 b) mu bola obmedzená spôsobilosť na právne úkony,

 c) prestal spĺňať podmienku nezlučiteľnosti podľa odseku 5 alebo

 d) nevykonáva svoju funkciu najmenej šesť po sebe nasledujúcich mesiacov.

 (8) Národná rada môže pozastaviť výkon funkcie predsedovi, ak bolo proti nemu začaté trestné stíhanie v súvislosti s výkonom jeho funkcie.

 (9) Predsedovi úradu patrí mesačne plat vo výške platu poslanca národnej rady, začínajúc prvým dňom mesiaca, v ktorom bol zvolený. Predsedovi úradu patrí mesačne paušálna náhrada na pokrytie nevyhnutných výdavkov za služby a iných osobných výdavkov súvisiacich s vykonávaním funkcie v sume 50 % platu. Nárok na paušálnu náhradu vzniká odo dňa začatia vykonávania funkcie a zaniká dňom skončenia vykonávania funkcie. Paušálna náhrada sa určuje pevnou sumou zaokrúhlenou na celé euro nahor. Plat a paušálnu náhradu predsedovi úradu určuje vláda.

 (10) Na predsedu úradu sa nevzťahujú ustanovenia o odmeňovaní podľa osobitného predpisu[10)](#poznamky.poznamka-10) okrem ustanovení o odmeňovaní podľa osobitného predpisu,[11)](#poznamky.poznamka-11) ktoré sa na plat predsedu použijú primerane.

 **§ 15**

 **Verejné vypočutie**

 (1) Vláda môže národnej rade navrhnúť kandidátov na predsedu úradu len po ich verejnom vypočutí a po ich hodnotení komisiou.

 (2) Komisia zverejní výzvu na prihlásenie záujemcov o kandidatúru na predsedu úradu do 15 dní od svojho vymenovania prostredníctvom vysielania Rozhlasu a televízie Slovenska, na webovom sídle Úradu vlády Slovenskej republiky (ďalej len „úrad vlády“) a najmenej v jednom denníku celoštátnej periodickej tlače. Výzva nesmie byť zverejnená kratšie ako 30 dní. Vo výzve komisia určí, aké doklady preukazujúce splnenie podmienok podľa [§ 14 ods. 3](#paragraf-14.odsek-3) na predsedu úradu je potrebné zaslať a štruktúru životopisu, ktorý musí záujemca o kandidatúru priložiť; prílohou k životopisu musia byť najmenej dve písomné referencie od spolupracovníkov záujemcu o kandidatúru alebo osobností spoločenského života a zdôvodnenie kandidatúry. Životopis, referencie a odôvodnenie zverejní komisia na webovom sídle úradu vlády do piatich pracovných dní od skončenia výzvy na prihlásenie kandidátov na predsedu úradu.

 (3) Verejné vypočutie sa uskutoční do 30 dní od skončenia výzvy na prihlásenie záujemcov o kandidatúru na predsedu úradu. Na verejné vypočutie pozve komisia každého záujemcu o kandidatúru, ktorý spĺňa podmienky podľa [§ 14 ods. 3](#paragraf-14.odsek-3) na predsedu úradu a predložil v určenej lehote svoj životopis so všetkými prílohami; záujemcu, ktorý nespĺňa zákonné podmienky alebo ktorý nepredložil v určenej lehote svoj životopis so všetkými prílohami, komisia na verejné vypočutie nepozve, o čom ho upovedomí. Komisia pozve záujemcu o kandidatúru na verejné vypočutie najmenej sedem dní pred jeho začatím s uvedením dátumu, miesta a hodiny verejného vypočutia; v tejto lehote zároveň na webovom sídle úradu vlády zverejní dátum, miesto a hodinu verejného vypočutia a tematické okruhy otázok, ktoré bude na verejnom vypočutí klásť prihláseným záujemcom. Verejné vypočutie sa uskutočňuje tak, aby možnosť klásť otázky prihláseným záujemcom o kandidatúru mali aj prítomní členovia vlády, poslanci národnej rady a zástupcovia verejnosti, pričom môže ísť len o otázky týkajúce sa pôsobnosti úradu, otázky, ktoré majú za cieľ overiť predpoklady pre výkon funkcie predsedu úradu alebo otázky smerujúce k overeniu riadiacich schopností. Verejné vypočutie je vysielané naživo na webovom sídle úradu vlády a celý záznam z verejného vypočutia sa najneskôr nasledujúci pracovný deň zverejní na webovom sídle úradu vlády.

 (4) Komisia vyhodnotí prihlásených záujemcov o kandidatúru do 15 dní od verejného vypočutia a navrhne vláde dvoch záujemcov, ktorí boli v hodnotení najúspešnejší. Súčasťou materiálu predloženého vláde na schválenie je zápisnica z verejného vypočutia, ktorá obsahuje najmenej spôsob hodnotenia, hodnotenie všetkých prihlásených záujemcov a ich výsledné poradie podľa hodnotenia; materiál predložený komisiou úrad vlády zverejní na svojom webovom sídle.

 **§ 16**

 **Komisia**

 (1) Komisia má päť členov. Po jednom členovi komisie vymenúva prezident, vláda, verejný ochranca práv, Rada pre štátnu službu a poradný orgán vlády v oblasti mimovládnych organizácií a rozvoja občianskej spoločnosti. Za člena komisie možno vymenovať len toho, kto svojím doterajším pôsobením v osobnom, verejnom a profesijnom živote dáva záruku, že bude svoju funkciu vykonávať riadne, čestne, zodpovedne a nestranne.

 (2) Prezident, verejný ochranca práv, Rada pre štátnu službu a poradný orgán vlády v oblasti mimovládnych organizácií a rozvoja občianskej spoločnosti sú povinní oznámiť vláde nimi vymenovaného člena komisie najneskôr šesť mesiacov pred uplynutím funkčného obdobia predsedu úradu; súčasťou predloženia je aj štruktúrovaný životopis člena komisie. Ak osoba oprávnená vymenovať člena komisie neoznámi vláde vymenovaného člena komisie ani do desiatich dní od uplynutia lehoty podľa predchádzajúcej vety, chýbajúceho člena komisie vymenuje bezodkladne vláda. Zoznam členov komisie spolu s ich životopismi zverejní úrad vlády na svojom webovom sídle najneskôr nasledujúci pracovný deň po predložení člena komisie vláde.

 (3) Ak výkon funkcie predsedu úradu zanikne inak ako uplynutím funkčného obdobia, osoby oprávnené vymenovať člena komisie podľa odseku 1 sú povinné vymenovať a oznámiť vláde členov komisie do 30 dní od zániku výkonu funkcie predsedu úradu; odsek 2 sa vzťahuje primerane.

 (4) Člen komisie sa ujíma svojej funkcie vymenovaním; funkcia členovi komisie zanikne zvolením predsedu úradu národnou radou.

 (5) Činnosť komisie riadi jej predseda, ktorého si zvolia členovia komisie spomedzi seba. Predsedu komisie počas jeho neprítomnosti zastupuje ním písomne poverený člen komisie.

 (6) Funkcia člena komisie je čestná funkcia. Členovi komisie patrí náhrada preukázaných cestovných výdavkov[12)](#poznamky.poznamka-12) spojených s výkonom funkcie, ktorú poskytuje úrad vlády.

 (7) Úlohy spojené s odborným, organizačným, personálnym, administratívnym a technickým zabezpečením činnosti komisie plní úrad vlády.

 (8) Na platnosť rozhodnutia komisie je potrebná nadpolovičná väčšina hlasov všetkých členov komisie. Podrobnosti o postupe komisie pred výberovým konaním, rokovaní komisie, spôsobe hodnotenia prihlásených záujemcov, rozhodovaní komisie, o účasti na jej zasadnutiach upravuje rokovací poriadok, ktorý schvaľuje komisia; rokovací poriadok komisia zverejní na webovom sídle úradu vlády najneskôr nasledujúci pracovný deň po jeho schválení.

 (9) Ak vláda do 30 dní od predloženia návrhu podľa [§ 15 ods. 4](#paragraf-15.odsek-4) neschváli záujemcov predložených komisiou, komisia zverejní novú výzvu na prihlásenie záujemcov o kandidatúru na predsedu úradu. Komisia zverejní novú výzvu aj vtedy, ak národná rada nezvolí predsedu úradu.

 **§ 17**

 **Podpredseda úradu**

 (1) Predsedu úradu zastupuje podpredseda úradu, ktorého vymenúva a odvoláva predseda úradu. Podpredseda úradu zastupuje predsedu úradu v čase jeho neprítomnosti a keď funkcia predsedu úradu nie je obsadená v rozsahu jeho práv a povinností. Podpredsedu úradu môže predseda úradu poveriť aj v iných prípadoch, aby ho zastupoval v rozsahu jeho práv a povinností.

 (2) Na podpredsedu úradu sa vzťahujú ustanovenia [§ 14 ods. 3](#paragraf-14.odsek-3), [ods. 4](#paragraf-14.odsek-4) prvá a druhá veta, ods. [5 a 6](#paragraf-14.odsek-5).

 (3) Na účel preukázania bezúhonnosti fyzická osoba poskytne úradu údaje potrebné na vyžiadanie odpisu registra trestov. Údaje podľa prvej vety úrad bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie odpisu registra trestov.

 **Správne delikty**

 **§ 18**

 (1) Priestupku sa dopustí ten, kto

 a) hrozí postihom, pokúsi sa o postih alebo postihne oznamovateľa v súvislosti s urobením alebo zverejnením oznámenia,

 b) poruší povinnosť zachovávať mlčanlivosť o totožnosti oznamovateľa alebo o totožnosti dotknutej osoby, alebo

 c) sa pokúsi zabrániť alebo bráni urobeniu alebo zverejneniu oznámenia.

 (2) Za priestupok podľa odseku 1 môže úrad uložiť pokutu do 6 000 eur. Tomu, kto do dvoch rokov odo dňa právoplatnosti rozhodnutia o spáchaní priestupku spácha priestupok podľa odseku 1 písm. a), b) alebo písm. c) opakovane, môže úrad uložiť pokutu do 12 000 eur.

 (3) Pokuty sú príjmom štátneho rozpočtu.

 (4) Na priestupky a ich prejednávanie sa vzťahuje všeobecný predpis o priestupkoch.[13)](#poznamky.poznamka-13)

 **§ 19**

 (1) Úrad môže uložiť pokutu do 30 000 eur zamestnávateľovi podľa [§ 10 ods. 1](#paragraf-10.odsek-1), ktorý

 a) neprijal opatrenia na odstránenie nedostatkov zistených pri kontrole plnenia povinností podľa [§ 10 ods. 9](#paragraf-10.odsek-9) a [10](#paragraf-10.odsek-10) alebo [§ 11](#paragraf-11), alebo

 b) nepredložil úradu písomnú správu o opatreniach prijatých na odstránenie zistených nedostatkov[8)](#poznamky.poznamka-8) pri plnení povinností podľa [§ 10 ods. 8 až 10](#paragraf-10.odsek-8) alebo [§ 11](#paragraf-11) a príčin ich vzniku.

 (2) Úrad môže uložiť pokutu do 50 000 eur zamestnávateľovi, ktorý nie je orgánom verejnej moci a zamestnáva najmenej 50 zamestnancov a menej ako 250 zamestnancov alebo zamestnávateľovi, ktorý je orgánom verejnej moci a zamestnáva najmenej päť zamestnancov a menej ako 250 zamestnancov, ktorý porušil niektorú z povinností podľa [§ 10 ods. 1 až 8.](#paragraf-10.odsek-1)

 (3) Úrad môže uložiť pokutu do 100 000 eur zamestnávateľovi, ktorý urobí voči osobe podľa [§ 1 ods. 4](#paragraf-1.odsek-4) pracovnoprávny úkon bez súhlasu úradu, ak sa súhlas vyžaduje, hrozí postihom odvetným opatrením alebo sa pokúsi o postih odvetným opatrením osoby podľa [§ 1 ods. 4](#paragraf-1.odsek-4), alebo zamestnávateľovi podľa [§ 10 ods. 1](#paragraf-10.odsek-1), ktorý zamestnáva najmenej 250 zamestnancov, ktorý porušil niektorú z povinností podľa [§ 10 ods. 1 až 8.](#paragraf-10.odsek-1)

 (4) Úrad môže pri opakovanom porušení povinností podľa [§ 10](#paragraf-10) a [11](#paragraf-11) do dvoch rokov odo dňa právoplatnosti rozhodnutia zvýšiť pokutu až na dvojnásobok.

 (5) Úrad pri ukladaní pokuty prihliada na závažnosť, spôsob, trvanie a následky protiprávneho konania a prihliadne aj na opakované porušenie povinnosti a na to, že sa týmto konaním alebo opomenutím konania porušili viaceré povinnosti.

 (6) Pokutu možno uložiť do jedného roka odo dňa, keď sa úrad dozvedel o porušení povinnosti, najneskôr však do troch rokov odo dňa, keď k porušeniu povinnosti došlo.

 (7) Pokuty sú príjmom štátneho rozpočtu.

 **Spoločné ustanovenia**

 **§ 20**

 (1) Oznamovateľ, ktorý urobil kvalifikované oznámenie, a ten, voči komu bola pozastavená účinnosť pracovnoprávneho úkonu, majú právo na poskytnutie právnej pomoci podľa osobitného predpisu.[14)](#poznamky.poznamka-14)

 (2) V prípadoch hodných osobitného zreteľa môže úrad za oznamovateľa uhradiť náklady na advokáta alebo iného právneho zástupcu, ak ho potreboval v súvislosti s oznámením.

 **§ 21**

 (1) Úrad pri zisťovaní skutočností dôležitých na poskytnutie ochrany podľa [§ 7](#paragraf-7) a [12](#paragraf-12) môže požiadať o súčinnosť inšpektorát práce. Inšpektor práce má pri poskytovaní súčinnosti oprávnenia podľa osobitného predpisu[15)](#poznamky.poznamka-15) ako pri výkone inšpekcie práce.

 (2) Každý má pri poskytovaní súčinnosti podľa odseku 1 povinnosti ako pri výkone inšpekcie práce.[16)](#poznamky.poznamka-16)

 (3) Fyzickej osobe a osobe oprávnenej robiť právne úkony za právnickú osobu, ktoré v určenej lehote nesplnili povinnosti podľa odseku 2, inšpektorát práce môže uložiť poriadkovú pokutu do 500 eur, a to aj opakovane, ak povinnosť nesplnili ani v dodatočnej lehote.

 (4) Poriadkovú pokutu môže inšpektorát práce uložiť do jedného roka odo dňa nesplnenia povinnosti.

 (5) Poriadkové pokuty sú príjmom štátneho rozpočtu.

 (6) Národný inšpektorát práce a inšpektorát práce na účely podľa odsekov 1 až 3 spracúvajú osobné údaje v rozsahu ustanovenom osobitným predpisom[17)](#poznamky.poznamka-17) bez súhlasu dotknutých osôb.

 **§ 22**

 (1) Úrad je oprávnený spracúvať osobné údaje v rozsahu potrebnom na plnenie jeho úloh.

 (2) Ak si orgán verejnej moci zriadi na oznamovanie protispoločenskej činnosti telefónnu linku, hovory na túto linku je povinný zaznamenávať; o zaznamenávaní hovoru je orgán verejnej moci povinný oznamovateľa vopred informovať.

 (3) Orgán verejnej moci vedie evidenciu zvukových záznamov hovorov podľa odseku 2 a uchováva ich tri roky od zaznamenania na elektronickom neprepisovateľnom nosiči.

 (4) Orgán príslušný na prijatie oznámenia bezodkladne, najneskôr do siedmich dní od prijatia oznámenia, oznamovateľovi potvrdí prijatie oznámenia; to neplatí, ak oznamovateľ uvedie, že na potvrdení prijatia oznámenia netrvá. Orgán príslušný na prijatie oznámenia nepotvrdí prijatie oznámenia, ak sa dôvodne domnieva, že potvrdenie prijatia oznámenia môže ohroziť ochranu totožnosti oznamovateľa.

 (5) Orgán príslušný na prijatie oznámenia v stručnej a zrozumiteľnej podobe v časti dostupnej z titulnej stránky svojho webového sídla uvedie

 a) elektronickú adresu, poštovú adresu a telefónne číslo pre urobenie oznámenia,

 b) postup prijímania a preverovania oznámenia a opatrenia, ktoré prijíma orgán príslušný na prijatie oznámenia v nadväznosti na oznámenie,

 c) prostriedky nápravy a postupy na ochranu pred pracovnoprávnymi úkonmi bez súhlasu úradu, ak sa súhlas vyžaduje, alebo iným postihom oznamovateľa, informácie na koho sa obrátiť, ako postupovať v konkrétnej situácii, kontaktné údaje úradu na účel poskytnutia poradenstva podľa [§ 13 ods. 6 písm. g)](#paragraf-13.odsek-6.pismeno-g),

 d) poučenie o podmienkach, podľa ktorých sa na oznamovateľa vzťahuje [§ 1 ods. 4](#paragraf-1.odsek-4) a [§ 2 písm. a) štvrtý bod](#paragraf-2.odsek-1.pismeno-a.bod-4),

 e) podmienky poskytnutia ochrany podľa tohto zákona,

 f) informácie o spracúvaní osobných údajov podľa osobitného predpisu.[17a)](#poznamky.poznamka-17a)

 (6) Orgán príslušný na prijatie oznámenia každoročne v rámci svojej vecnej pôsobnosti eviduje za predchádzajúci kalendárny rok štatistické údaje o

 a) počte oznámení, ktoré prijal orgán príslušný na prijatie oznámenia,

 b) počte trestných konaní a konaní o správnom delikte, ktoré sa začali na základe oznámení podľa písmena a) a ich výsledok,

 c) odhadovanú škodu, ak sa zistila, a sumy navrátené na základe preverovaní, trestných konaní alebo konaní o správnom delikte súvisiace s urobenými oznámeniami.

 **§ 23**

 (1) Na Slovenskú informačnú službu, Vojenské spravodajstvo a Národný bezpečnostný úrad a ich príslušníkov sa vzťahujú len [§ 1](#paragraf-1), [2](#paragraf-2), [10](#paragraf-10) a [11](#paragraf-11). Pri plnení povinností podľa [§ 10 ods. 8](#paragraf-10.odsek-9) Slovenskou informačnou službou a Vojenským spravodajstvom nesmie byť ohrozený záujem spravodajskej služby.

 (2) Dozor nad dodržiavaním tohto zákona vo vzťahu k Slovenskej informačnej službe, Vojenskému spravodajstvu a Národnému bezpečnostnému úradu vykonáva národná rada podľa osobitného predpisu.[18)](#poznamky.poznamka-18)

 **§ 24**

 (1) Na konanie podľa tohto zákona sa nevzťahuje správny poriadok okrem konania o udelenie súhlasu úradu podľa [§ 7](#paragraf-7), konania o správnych deliktoch podľa [§ 19](#paragraf-19) a konania o uložení poriadkovej pokuty podľa [§ 21](#paragraf-21).

 (2) Na doručovanie oznámenia prokurátora zamestnávateľovi podľa [§ 4 ods. 1](#paragraf-4.odsek-1), oznámenia správneho orgánu zamestnávateľovi podľa [§ 6 ods. 1](#paragraf-6.odsek-1), oznámenia prokurátora alebo správneho orgánu zamestnávateľovi podľa [§ 8 ods. 5](#paragraf-8.odsek-5) a potvrdenia o pozastavení účinnosti pracovnoprávneho úkonu podľa [§ 12 ods. 2](#paragraf-12.odsek-2) sa vzťahuje [§ 24 až 25a](https://www.slov-lex.sk/pravne-predpisy/SK/ZZ/1967/71/#paragraf-24) správneho poriadku.

 **§ 25**

 **Prechodné ustanovenia**

 (1) Ochrana podľa tohto zákona sa poskytuje aj fyzickej osobe, ktorá urobila oznámenie pred účinnosťou tohto zákona a podala žiadosť o poskytnutie ochrany podľa tohto zákona.

 (2) Ochrana poskytnutá podľa zákona č. [307/2014](https://www.slov-lex.sk/pravne-predpisy/SK/ZZ/2014/307/) Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení zákona č. 125/2016 Z. z. trvá aj naďalej s tým, že ochranu podľa tohto zákona poskytuje inšpektorát práce do konca kalendárneho mesiaca, v ktorom uplynie šesť mesiacov od zvolenia predsedu úradu národnou radou.

 (3) Na konania začaté a právoplatne neskončené do 28. februára 2019 sa vzťahuje zákon č. [307/2014](https://www.slov-lex.sk/pravne-predpisy/SK/ZZ/2014/307/) Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení zákona č. 125/2016 Z. z.

 (4) Osoba podľa [§ 16 ods. 1](#paragraf-16.odsek-1) oznámi vláde vymenovaného člena komisie do 15 dní od nadobudnutia účinnosti tohto zákona.

 (5) Od nadobudnutia účinnosti tohto zákona do konca kalendárneho mesiaca, v ktorom uplynie šesť mesiacov od zvolenia predsedu úradu národnou radou, plní inšpektorát práce úlohy podľa [§ 13 ods. 6 písm. a) až d)](#paragraf-13.odsek-6.pismeno-a), [f) a g)](#paragraf-13.odsek-6.pismeno-f).

 (6) Od nadobudnutia účinnosti tohto zákona do konca kalendárneho mesiaca, v ktorom uplynie šesť mesiacov od zvolenia predsedu úradu národnou radou, rozhoduje Ministerstvo spravodlivosti Slovenskej republiky o poskytnutí odmeny podľa [§ 9](#paragraf-9).

 (7) Žiadosť o udelenie súhlasu, ktorá nebola vybavená, podanú do konca kalendárneho mesiaca, v ktorom uplynie šesť mesiacov od zvolenia predsedu úradu národnou radou, vybaví od prvého dňa kalendárneho mesiace nasledujúceho po kalendárnom mesiaci, v ktorom uplynulo šesť mesiacov od zvolenia predsedu úradu národnou radou úrad podľa tohto zákona.

 (8) Od zvolenia predsedu úradu národnou radou do konca kalendárneho mesiaca, v ktorom uplynie šesť mesiacov od zvolenia predsedu úradu národnou radou, úrad vlády napomáha predsedovi úradu pri plnení jeho úloh súvisiacich s administratívnym, organizačným, technickým a materiálnym zabezpečením činnosti úradu.

 (9) Zamestnávateľ podľa [§ 10 ods. 1](#paragraf-10.odsek-1) je povinný zosúladiť vnútorný systém vybavovania podnetov podľa zákona č. [307/2014](https://www.slov-lex.sk/pravne-predpisy/SK/ZZ/2014/307/) Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení zákona č. 125/2016 Z. z. s týmto zákonom do 30. septembra 2019.

 **§ 25a**

 **Prechodné ustanovenia k úpravám účinným od 1. júla 2023**

 (1) Prvú správu podľa [§ 13 ods. 14](#paragraf-13.odsek-14) v znení účinnom od 1. júla 2023 za obdobie od zriadenia úradu do 31. decembra 2022 predloží úrad Európskej komisii do 31. júla 2023.

 (2) Ak sa vo všeobecne záväzných právnych predpisoch používa pojem „Úrad na ochranu oznamovateľov protispoločenskej činnosti“, rozumie sa tým „Úrad na ochranu oznamovateľov“. Úrad na ochranu oznamovateľov sa zároveň považuje za ten istý subjekt ako Úrad na ochranu oznamovateľov protispoločenskej činnosti.

 (3) Konania o priestupkoch a správnych deliktoch, ktoré úrad začal predo dňom nadobudnutia účinnosti tohto zákona, sa spravujú doterajšími právnymi predpismi.

 **§ 25b**

 **Transpozičné ustanovenie**

 Týmto zákonom sa preberajú právne záväzné akty Európskej únie uvedené v [prílohe](#prilohy.priloha-priloha_k_zakonu_c_54_2019_z_z).

 **§ 26**

 **Zrušovacie ustanovenie**

 Zrušuje sa zákon č. [307/2014](https://www.slov-lex.sk/pravne-predpisy/SK/ZZ/2014/307/) Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení čl. CLXVIII zákona č. 125/2016 Z. z.

 Čl. II

 Zákon č. [301/2005](https://www.slov-lex.sk/pravne-predpisy/SK/ZZ/2005/301/) Z. z. Trestný poriadok v znení zákona č. 650/2005 Z. z., zákona č. 692/2006 Z. z., zákona č. 342/2007 Z. z., zákona č. 643/2007 Z. z., zákona č. 61/2008 Z. z., zákona č. 491/2008 Z. z., zákona č. 498/2008 Z. z., zákona č. 5/2009 Z. z., zákona č. 59/2009 Z. z., zákona č. 70/2009 Z. z., zákona č. 97/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 305/2009 Z. z., zákona č. 576/2009 Z. z., zákona č. 93/2010 Z. z., zákona č. 224/2010 Z. z., zákona č. 346/2010 Z. z., zákona č. 547/2010 Z. z., zákona č. 220/2011 Z. z., zákona č. 262/2011 Z. z., zákona č. 331/2011 Z. z., zákona č. 236/2012 Z. z., zákona č. 334/2012 Z. z., zákona č. 345/2012 Z. z., zákona č. 204/2013 Z. z., zákona č. 305/2013 Z. z., zákona č. 1/2014 Z. z., zákona č. 195/2014 Z. z., zákona č. 307/2014 Z. z., zákona č. 353/2014 Z. z., zákona č. 78/2015 Z. z., nálezu Ústavného súdu Slovenskej republiky č. 139/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 401/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z., zákona č. 316/2016 Z. z., zákona č. 152/2017 Z. z., zákona č. 236/2017 Z. z., zákona č. 274/2017 Z. z., zákona č. 161/2018 Z. z., zákona č. 314/2018 Z. z., zákona č. 321/2018 Z. z., zákona č. 3/2019 Z. z. a zákona č. 6/2019 Z. z. sa mení a dopĺňa takto:

 1. V prvej časti druhej hlave sa za ôsmy diel vkladá deviaty diel, ktorý vrátane nadpisu znie:

 *„Deviaty diel*

 ***Oznamovateľ***

 ***§ 54a***

*(1)* *Oznamovateľ, ak nie je zároveň poškodený, má okrem iných práv ustanovených týmto zákonom právo robiť návrhy na vykonanie dôkazov alebo na ich doplnenie a predkladať dôkazy. Ustanovenie § 46 ods. 5 a 7 platí rovnako.*

*(2)* *Úrad na ochranu oznamovateľov protispoločenskej činnosti má rovnaké práva a povinnosti ako oznamovateľ, ak sa oznamovateľovi poskytuje ochrana v pracovnoprávnom vzťahu podľa osobitného predpisu.“.*

 2. V § 69 ods. 1 sa za slovo „poškodený“ vkladá čiarka a slová „oznamovateľ, ak nie je zároveň poškodeným“.

 3. V § 206 ods. 5 sa na konci pripája táto veta: „O uznesení o rozšírení obvinenia policajt bez meškania upovedomí oznamovateľa a poškodeného.“.

 4. V § 214 ods. 4 sa slová „obvinený a poškodený“ nahrádzajú slovami „obvinený, poškodený a oznamovateľ“.

 5. V § 215 odseky 5 a 6 znejú:

 *„(5) Uznesenie o zastavení trestného stíhania sa doručuje obvinenému, poškodenému a oznamovateľovi, ak nie je zároveň poškodeným; uznesenie policajta sa najneskôr do 48 hodín doručí aj prokurátorovi.*

 *(6) Obvinený, poškodený a oznamovateľ môžu proti uzneseniu o zastavení trestného stíhania okrem dôvodu podľa odseku 1 písm. g) a obvinený aj podľa odseku 3 podať sťažnosť, ktorá má odkladný účinok.“.*

 6. V § 216 ods. 5 prvá veta znie: „Uznesenie o podmienečnom zastavení trestného stíhania sa doručuje obvinenému, poškodenému a oznamovateľovi, ak nie je zároveň poškodeným; obvinený, poškodený a oznamovateľ môžu proti nemu podať sťažnosť, ktorá má odkladný účinok.“.

 7. V§ 218 odsek 3znie:

 *„(3) Uznesenie o podmienečnom zastavení trestného stíhania sa doručuje obvinenému, poškodenému a oznamovateľovi, ak nie je zároveň poškodeným; obvinený, poškodený a oznamovateľ môžu proti nemu podať sťažnosť, ktorá má odkladný účinok.“.*

 8. V § 228 ods. 6 prvá veta znie: „Uznesenie podľa odsekov 1 až 5 sa doručuje obvinenému, poškodenému a oznamovateľovi, ak nie je zároveň poškodeným; obvinený, poškodený a oznamovateľ majú právo proti nemu podať sťažnosť.“.

 9. V § 230 ods. 3 sa slová „obvinenému a poškodenému“ nahrádzajú slovami „obvinenému, poškodenému a oznamovateľovi, ak nie je zároveň poškodeným“.

 Čl. III

 Zákon č. [153/2001](https://www.slov-lex.sk/pravne-predpisy/SK/ZZ/2001/153/) Z. z. o prokuratúre v znení zákona č. 458/2003 Z. z., zákona č. 36/2005 Z. z., zákona č. 59/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 102/2010 Z. z., zákona č. 403/2010 Z. z., zákona č. 192/2011 Z. z., zákona č. 220/2011 Z. z., zákona č. 436/2013 Z. z., nálezu Ústavného súdu Slovenskej republiky č. 217/2014 Z. z., zákona č. 401/2015 Z. z., zákona č. 125/2016 Z. z., zákona č. 18/2018 Z. z., zákona č. 314/2018 Z. z. a zákona č. 6/2019 Z. z. sa dopĺňa takto:

 Za § 49 sa vkladá § 49a, ktorý znie:

 ***„§ 49a***

*Na vybavenie žiadosti podľa osobitného predpisu30b**) je príslušný ten prokurátor, ktorý je príslušný na trestné konanie.“.*

 Poznámka pod čiarou k odkazu 30b znie:

 *„30b) § 3 ods. 1 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.*

 Čl. IV

 Zákon č. [483/2001](https://www.slov-lex.sk/pravne-predpisy/SK/ZZ/2001/483/) Z. z. o bankách a o zmene a doplnení niektorých zákonov v znení zákona č. 430/2002 Z. z., zákona č. 510/2002 Z. z., zákona č. 165/2003 Z. z., zákona č. 603/2003 Z. z., zákona č. 215/2004 Z. z., zákona č. 554/2004 Z. z., zákona č. 747/2004 Z. z., zákona č. 69/2005 Z. z., zákona č. 340/2005 Z. z., zákona č. 341/2005 Z. z., zákona č. 214/2006 Z. z., zákona č. 644/2006 Z. z., zákona č. 209/2007 Z. z., zákona č. 659/2007 Z. z., zákona č. 297/2008 Z. z., zákona č. 552/2008 Z. z., zákona č. 66/2009 Z. z., zákona č. 186/2009 Z. z., zákona č. 276/2009 Z. z., zákona č. 492/2009 Z. z., zákona č. 129/2010 Z. z., zákona č. 46/2011 Z. z., zákona č. 130/2011 Z. z., zákona č. 314/2011 Z. z., zákona č. 394/2011 Z. z., zákona č. 520/2011 Z. z., zákona č. 547/2011 Z. z., zákona č. 234/2012 Z. z., zákona č. 352/2012 Z. z., zákona č. 132/2013 Z. z., zákona č. 352/2013 Z. z., zákona č. 213/2014 Z. z., zákona č. 371/2014 Z. z., zákona č. 374/2014 Z. z., zákona č. 35/2015 Z. z., zákona č. 252/2015 Z. z., zákona č. 359/2015 Z. z., zákona č. 392/2015 Z. z., zákona č. 405/2015 Z. z., zákona č. 437/2015 Z. z., zákona č. 90/2016 Z. z., zákona č. 91/2016 Z. z., zákona č. 125/2016 Z. z., zákona č. 292/2016 Z. z., zákona č. 298/2016 Z. z., zákona č. 299/2016 Z. z., zákona č. 315/2016 Z. z., zákona č. 386/2016 Z. z., zákona č. 2/2017 Z. z., zákona č. 264/2017 Z. z., zákona č. 279/2017 Z. z., zákona č. 18/2018 Z. z., zákona č. 69/2018 Z. z., zákona č. 108/2018 Z. z., zákona č. 109/2018 Z. z., zákona č. 177/2018 Z. z., zákona č. 345/2018 Z. z., zákona č. 373/2018 Z. z., zákona č. 6/2019 Z. z. a zákona č. 30/2019 Z. z. sa dopĺňa takto:

 V § 91 sa odsek 4 dopĺňa písmenom aa), ktoré znie:

 *„aa) Úradu na ochranu oznamovateľov protispoločenskej činnosti v rozsahu nevyhnutnom na ochranu oznamovateľa podľa osobitného predpisu,86dj) ak ide o oznamovateľa, ktorý je zamestnancom banky alebo pobočky zahraničnej banky.“.*

 Poznámka pod čiarou k odkazu 86dj znie:

 *„86dj) § 7 a 12 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.*

 Čl. V

 Zákon č. [595/2003](https://www.slov-lex.sk/pravne-predpisy/SK/ZZ/2003/595/) Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., uznesenia Ústavného súdu Slovenskej republiky č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z. a zákona č. 10/2019 Z. z. sa mení a dopĺňa takto:

 1. V § 5 ods. 7 písm. n) sa slová „priemerného mesačného zárobku (funkčného platu) zamestnanca24f)“ nahrádzajú slovami „500 eur od jedného zamestnávateľa“.

 2. V § 9 ods. 2 písmeno aa) znie:

 *„aa) odmena poskytnutá Úradom na ochranu oznamovateľov protispoločenskej činnosti podľa osobitného predpisu,59ja)“.*

 Poznámka pod čiarou k odkazu 59ja znie:

 *„59ja) § 9 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.*

 3. Za § 52zw sa vkladá § 52zx, ktorý vrátane nadpisu znie:

 ***„§ 52zx***

 ***Prechodné ustanovenie k úprave účinnej od 1. marca 2019***

*Ustanovenie § 5 ods. 7 písm. n) v znení účinnom od 1. marca 2019 sa prvýkrát použije na sumu peňažného plnenia podľa osobitných predpisov24d) vyplatenú v mesiaci jún 2019.“.*

 Čl. VI

 Zákon č. [327/2005](https://www.slov-lex.sk/pravne-predpisy/SK/ZZ/2005/327/) Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v znení zákona č. 451/2008 Z. z., zákona č. 477/2008 Z. z., zákona č. 495/2009 Z. z., zákona č. 332/2011 Z. z., zákona č. 335/2012 Z. z., zákona č. 495/2013 Z. z., zákona č. 307/2014 Z. z., zákona č. 131/2015 Z. z., zákona č. 125/2016 Z. z., zákona č. 377/2016 Z. z. a zákona č. 264/2017 Z. z. sa mení a dopĺňa takto:

 1. Poznámka pod čiarou k odkazu 1aab znie:

 *„1aab) § 7 a 12 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.*

 2. V § 3 ods. 1 sa vypúšťa písmeno d).

 Doterajšie písmeno e) sa označuje ako písmeno d).

 3. § 24f sa vypúšťa.

 4. V § 24g odsek 1 znie:

 *„(1) Oznamovateľ protispoločenskej činnosti má právo na poskytnutie právnej pomoci v konaní pred správnym súdom o správnej žalobe proti rozhodnutiu Úradu na ochranu oznamovateľov protispoločenskej činnosti, ak*

 *a) Úrad na ochranu oznamovateľov protispoločenskej činnosti rozhodol o udelení súhlasu na právny úkon alebo na vydanie rozhodnutia v pracovnoprávnom vzťahu voči chránenému oznamovateľovi, na ktorý chránený oznamovateľ nedal súhlas,*

 *b) požiadal o poskytnutie právnej pomoci a*

 *c) nemá svojho zástupcu na konanie, v ktorom žiada o poskytnutie právnej pomoci podľa tohto zákona.“.*

 5. § 24g sa dopĺňa odsekom 4, ktorý znie:

 *„(4) Ustanovenia odsekov 1 až 3 sa vzťahujú aj na blízku osobu oznamovateľa, na zodpovednú osobu a na zamestnancov, ktorí sa podieľajú na plnení úloh zodpovednej osoby.“.*

 6. V§ 26 písm. f) sa vypúšťajú slová „§ 24f ods. 2 a “.

 Čl. VII

 Zákon č. [125/2006](https://www.slov-lex.sk/pravne-predpisy/SK/ZZ/2006/125/) Z. z. o inšpekcii práce a o zmene a doplnení zákona č. 85/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z., zákona č. 462/2007 Z. z., zákona č. 555/2007 Z. z., zákona č. 400/2009 Z. z., zákona č. 52/2010 Z. z., zákona č. 67/2010 Z. z., zákona č. 182/2011 Z. z., zákona č. 223/2011 Z. z., zákona č. 254/2011 Z. z., zákona č. 257/2011 Z. z., zákona č. 469/2011 Z. z., zákona č. 512/2011 Z. z., zákona č. 361/2012 Z. z., zákona č. 154/2013 Z. z., zákona č. 308/2013 Z. z., zákona č. 307/2014 Z. z., zákona č. 128/2015 Z. z., zákona č. 351/2015 Z. z., zákona č. 440/2015 Z. z. a zákona č. 82/2017 Z. z. sa mení takto:

 1. V § 2 ods. 1 písm. a) sa vypúšťa siedmy bod.

 Doterajší ôsmy bod sa označuje ako siedmy bod.

 Poznámka pod čiarou k odkazu 3c sa vypúšťa.

 2. V § 6 ods. 1 sa vypúšťa písmeno v).

 Doterajšie písmeno w) sa označuje ako písmeno v).

 Poznámka pod čiarou k odkazu 15aaa sa vypúšťa.

 3. V poznámke pod čiarou k odkazu 17a sa citácia „§ 14 a 15 zákona č. 307/2014 Z. z.“ nahrádza citáciou „§ 21 ods. 3 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.

 4. V poznámke pod čiarou k odkazu 18ad sa citácia „§ 7 a 13 zákona č. 307/2014 Z. z.“ nahrádza citáciou „§ 21 ods. 1 zákona č. 54/2019 Z. z.“.

 5. V § 19 ods. 1 písm. a) sa slovo „ôsmom“ nahrádza slovom „siedmom“.

 Čl. VIII

 Zákon č. [330/2007](https://www.slov-lex.sk/pravne-predpisy/SK/ZZ/2007/330/) Z. z. o registri trestov a o zmene a doplnení niektorých zákonov v znení zákona č. 519/2007 Z. z., zákona č. 644/2007 Z. z., zákona č. 598/2008 Z. z., zákona č. 59/2009 Z. z., zákona č. 400/2009 Z. z., zákona č. 136/2010 Z. z., zákona č. 224/2010 Z. z., zákona č. 33/2011 Z. z., zákona č. 220/2011 Z. z., zákona č. 334/2012 Z. z., zákona č. 345/2012 Z. z., zákona č. 322/2014 Z. z., zákona č. 78/2015 Z. z., zákona č. 273/2015 Z. z., zákona č. 91/2016 Z. z., zákona č. 125/2016 Z. z., zákona č. 55/2017 Z. z., zákona č. 274/2017 Z. z. a zákona č. 177/2018 Z. z. sa mení a dopĺňa takto:

 1. V § 14 ods. 3 sa za písmeno e) vkladajú nové písmená f) a g), ktoré znejú:

 *„f) Úradu vlády Slovenskej republiky na účely ustanovenia do funkcie predsedu Úradu na ochranu oznamovateľov protispoločenskej činnosti podľa osobitného predpisu,26b)*

 *g) Úradu na ochranu oznamovateľov protispoločenskej činnosti na účely ustanovenia do funkcie podpredsedu Úradu na ochranu oznamovateľov protispoločenskej činnosti podľa osobitného predpisu,26b)“.*

 Doterajšie písmená f) až m) sa označujú ako písmená h) až o).

 Poznámka pod čiarou k odkazu 26b znie:

 *„26b) § 14 a 17 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.“.*

 2. V § 19 ods. 2 sa slová „f) až m)“ nahrádzajú slovami „f) až o)“.

 Čl. IX

 Zákon č. [55/2017](https://www.slov-lex.sk/pravne-predpisy/SK/ZZ/2017/55/) Z. z. o štátnej službe a o zmene a doplnení niektorých zákonov v znení zákona č. 334/2017 Z. z., zákona č. 63/2018 Z. z., zákona č. 112/2018 Z. z., zákona č. 177/2018 Z. z., zákona č. 318/2018 Z. z., zákona č. 347/2018 Z. z. a zákona č. 6/2019 Z. z. sa mení a dopĺňa takto:

 1. V poznámke pod čiarou k odkazu 4 sa citácia „zákon č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení zákona č. 125/2016 Z. z.“ nahrádza citáciou „zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov“.

 2. V § 7 ods. 2 sa písmeno b) dopĺňa deviatym bodom, ktorý znie:

 *„9. predsedom Úradu na ochranu oznamovateľov protispoločenskej činnosti.“.*

 Čl. X

 Tento zákon nadobúda účinnosť 1. marca 2019.

 Andrej Kiska v. r.

Andrej Danko v. r.

Peter Pellegrini v. r.

 Príloha

 k zákonu č. 54/2019 Z. z.

 Zoznam preberaných právne záväzných aktov Európskej únie

1. Smernica Európskeho parlamentu a Rady (EÚ) 2019/1937 zo 23. októbra 2019 o ochrane osôb, ktoré nahlasujú porušenia práva Únie (Ú. v. EÚ L 305, 26.11. 2019) v znení nariadenia Európskeho parlamentu a Rady (EÚ) 2020/1503 zo 7. októbra 2020 (Ú. v. EÚ L 347, 20. 10. 2022).

2. Smernica Európskeho parlamentu a Rady (EÚ) 2024/1226 z 24. apríla 2024 o vymedzení trestných činov a sankcií za porušenie reštriktívnych opatrení Únie a zmene smernice (EÚ) 2018/1673 (Ú. v. EÚ L, 2024/1226, 29.4.2024)

 1) [§ 3 písm. b)](https://www.slov-lex.sk/pravne-predpisy/SK/ZZ/2008/583/%22%20%5Cl%20%22paragraf-3.pismeno-b) a [c)](https://www.slov-lex.sk/pravne-predpisy/SK/ZZ/2008/583/#paragraf-3.pismeno-c) zákona č. [583/2008 Z. z.](https://www.slov-lex.sk/pravne-predpisy/SK/ZZ/2008/583/) o prevencii kriminality a inej protispoločenskej činnosti a o zmene a doplnení niektorých zákonov.

 2) Napríklad [§ 10 ods. 2](https://www.slov-lex.sk/pravne-predpisy/SK/ZZ/1992/124/#paragraf-10.odsek-2) zákona č. [124/1992 Zb.](https://www.slov-lex.sk/pravne-predpisy/SK/ZZ/1992/124/) o Vojenskej polícii, [§ 11 ods. 2 písm. k)](https://www.slov-lex.sk/pravne-predpisy/SK/ZZ/1996/10/#paragraf-11.odsek-2.pismeno-k) zákona Národnej rady Slovenskej republiky č. [10/1996 Z. z.](https://www.slov-lex.sk/pravne-predpisy/SK/ZZ/1996/10/) o kontrole v štátnej správe v znení zákona č. [164/2008 Z. z.](https://www.slov-lex.sk/pravne-predpisy/SK/ZZ/2008/164/)

 3) [§ 21](https://www.slov-lex.sk/pravne-predpisy/SK/ZZ/2004/523/%22%20%5Cl%20%22paragraf-21) zákona č. [523/2004 Z. z.](https://www.slov-lex.sk/pravne-predpisy/SK/ZZ/2004/523/) o rozpočtových pravidlách verejnej správy a o zmene a doplnení niektorých zákonov v znení neskorších predpisov.

[§ 1 ods. 3](https://www.slov-lex.sk/pravne-predpisy/SK/ZZ/2004/583/#paragraf-1.odsek-3) zákona č. [583/2004 Z. z.](https://www.slov-lex.sk/pravne-predpisy/SK/ZZ/2004/583/) o rozpočtových pravidlách územnej samosprávy a o zmene a doplnení niektorých zákonov.

 4) [§ 6 ods. 4](https://www.slov-lex.sk/pravne-predpisy/SK/ZZ/2015/281/%22%20%5Cl%20%22paragraf-6.odsek-4) zákona č. [281/2015 Z. z.](https://www.slov-lex.sk/pravne-predpisy/SK/ZZ/2015/281/) o štátnej službe profesionálnych vojakov a o zmene a doplnení niektorých zákonov.

 5) Napríklad [§ 55 ods. 2](https://www.slov-lex.sk/pravne-predpisy/SK/ZZ/2001/311/#paragraf-55.odsek-2) a [4](https://www.slov-lex.sk/pravne-predpisy/SK/ZZ/2001/311/#paragraf-55.odsek-4), [§ 60](https://www.slov-lex.sk/pravne-predpisy/SK/ZZ/2001/311/#paragraf-60), [§ 63 ods. 1 písm. a)](https://www.slov-lex.sk/pravne-predpisy/SK/ZZ/2001/311/#paragraf-63.odsek-1.pismeno-a), [c)](https://www.slov-lex.sk/pravne-predpisy/SK/ZZ/2001/311/#paragraf-63.odsek-1.pismeno-c) a [d) prvý až tretí bod](https://www.slov-lex.sk/pravne-predpisy/SK/ZZ/2001/311/#paragraf-63.odsek-1.pismeno-d.bod-1), [§ 68 ods. 1 písm. a)](https://www.slov-lex.sk/pravne-predpisy/SK/ZZ/2001/311/#paragraf-68.odsek-1.pismeno-a) zákona č. [311/2001 Z. z.](https://www.slov-lex.sk/pravne-predpisy/SK/ZZ/2001/311/) Zákonník práce v znení neskorších predpisov,[§ 192 ods. 1 písm. f)](https://www.slov-lex.sk/pravne-predpisy/SK/ZZ/1998/73/#paragraf-192.odsek-1.pismeno-f) a [g)](https://www.slov-lex.sk/pravne-predpisy/SK/ZZ/1998/73/#paragraf-192.odsek-1.pismeno-g) zákona č. [73/1998 Z. z.](https://www.slov-lex.sk/pravne-predpisy/SK/ZZ/1998/73/) o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, [§ 60 ods. 1](https://www.slov-lex.sk/pravne-predpisy/SK/ZZ/2001/315/#paragraf-60.odsek-1) zákona č. [315/2001 Z. z.](https://www.slov-lex.sk/pravne-predpisy/SK/ZZ/2001/315/) o Hasičskom a záchrannom zbore v znení neskorších predpisov, [§ 64 ods. 2](https://www.slov-lex.sk/pravne-predpisy/SK/ZZ/2017/55/#paragraf-64.odsek-2) a [5](https://www.slov-lex.sk/pravne-predpisy/SK/ZZ/2017/55/#paragraf-64.odsek-5), [§ 65](https://www.slov-lex.sk/pravne-predpisy/SK/ZZ/2017/55/#paragraf-65), [66](https://www.slov-lex.sk/pravne-predpisy/SK/ZZ/2017/55/#paragraf-66), [72](https://www.slov-lex.sk/pravne-predpisy/SK/ZZ/2017/55/#paragraf-72), [§ 75 ods. 1 písm. a)](https://www.slov-lex.sk/pravne-predpisy/SK/ZZ/2017/55/#paragraf-75.odsek-1.pismeno-a) a [§ 82](https://www.slov-lex.sk/pravne-predpisy/SK/ZZ/2017/55/#paragraf-82) zákona č. [55/2017 Z. z.](https://www.slov-lex.sk/pravne-predpisy/SK/ZZ/2017/55/) o štátnej službe a zmene a doplnení niektorých zákonov.

 6) Napríklad [§ 45 Zákonníka práce](https://www.slov-lex.sk/pravne-predpisy/SK/ZZ/2001/311/#paragraf-45) v znení neskorších predpisov, [§ 57 zákona č. 73/1998](https://www.slov-lex.sk/pravne-predpisy/SK/ZZ/1998/73/#paragraf-57) Z. z. v znení neskorších predpisov, [§ 52 ods. 1](https://www.slov-lex.sk/pravne-predpisy/SK/ZZ/2017/55/#paragraf-52.odsek-1) a [§ 78 ods. 1 a 2 zákona č. 55/2017](https://www.slov-lex.sk/pravne-predpisy/SK/ZZ/2017/55/#paragraf-78.odsek-1) Z. z.

 7) Napríklad zákon Slovenskej národnej rady č. [372/1990 Zb.](https://www.slov-lex.sk/pravne-predpisy/SK/ZZ/1990/372/) o priestupkoch v znení neskorších predpisov, zákon Národnej rady Slovenskej republiky č. [10/1996 Z. z.](https://www.slov-lex.sk/pravne-predpisy/SK/ZZ/1996/10/) v znení neskorších predpisov.

 8) [§ 8 až 13](https://www.slov-lex.sk/pravne-predpisy/SK/ZZ/1996/10/%22%20%5Cl%20%22paragraf-8) zákona Národnej rady Slovenskej republiky č. [10/1996 Z. z.](https://www.slov-lex.sk/pravne-predpisy/SK/ZZ/1996/10/) v znení neskorších predpisov.

 9) [§ 13 ods. 4](https://www.slov-lex.sk/pravne-predpisy/SK/ZZ/2007/330/%22%20%5Cl%20%22paragraf-13.odsek-4) zákona č. [330/2007 Z. z.](https://www.slov-lex.sk/pravne-predpisy/SK/ZZ/2007/330/) o registri trestov a o zmene a doplnení niektorých zákonov.

 10) [§ 124 až 154](https://www.slov-lex.sk/pravne-predpisy/SK/ZZ/2017/55/%22%20%5Cl%20%22paragraf-124), [§ 156](https://www.slov-lex.sk/pravne-predpisy/SK/ZZ/2017/55/#paragraf-156), [157](https://www.slov-lex.sk/pravne-predpisy/SK/ZZ/2017/55/#paragraf-157) a [159](https://www.slov-lex.sk/pravne-predpisy/SK/ZZ/2017/55/#paragraf-159) zákona č. [55/2017 Z. z.](https://www.slov-lex.sk/pravne-predpisy/SK/ZZ/2017/55/) v znení neskorších predpisov.

 11) [§ 155](https://www.slov-lex.sk/pravne-predpisy/SK/ZZ/2017/55/%22%20%5Cl%20%22paragraf-155), [158](https://www.slov-lex.sk/pravne-predpisy/SK/ZZ/2017/55/#paragraf-158) a [160](https://www.slov-lex.sk/pravne-predpisy/SK/ZZ/2017/55/#paragraf-160) zákona č. [55/2017 Z. z.](https://www.slov-lex.sk/pravne-predpisy/SK/ZZ/2017/55/)

 12) Zákon č. [283/2002](https://www.slov-lex.sk/pravne-predpisy/SK/ZZ/2002/283/) Z. z. o cestovných náhradách v znení neskorších predpisov.

 13) Zákon Slovenskej národnej rady č. [372/1990](https://www.slov-lex.sk/pravne-predpisy/SK/ZZ/1990/372/) Zb. v znení neskorších predpisov.

 14) § 24f a [24g](https://www.slov-lex.sk/pravne-predpisy/SK/ZZ/2005/327/#paragraf-24g) zákona č. [327/2005 Z. z.](https://www.slov-lex.sk/pravne-predpisy/SK/ZZ/2005/327/) o poskytovaní právnej pomoci osobám v materiálnej núdzi a o zmene a doplnení zákona č. [586/2003 Z. z.](https://www.slov-lex.sk/pravne-predpisy/SK/ZZ/2003/586/) o advokácii a o zmene a doplnení zákona č. [455/1991 Zb.](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov v znení zákona č. [8/2005 Z. z.](https://www.slov-lex.sk/pravne-predpisy/SK/ZZ/2005/8/) v znení zákona č. [307/2014 Z. z.](https://www.slov-lex.sk/pravne-predpisy/SK/ZZ/2014/307/)

 15) [§ 12 ods. 1](https://www.slov-lex.sk/pravne-predpisy/SK/ZZ/2006/125/%22%20%5Cl%20%22paragraf-12.odsek-1) zákona č. [125/2006 Z. z.](https://www.slov-lex.sk/pravne-predpisy/SK/ZZ/2006/125/) o inšpekcii práce a o zmene a doplnení zákona č. [82/2005 Z. z.](https://www.slov-lex.sk/pravne-predpisy/SK/ZZ/2005/82/) o nelegálnej práci a nelegálnom zamestnávaní a o zmene a doplnení niektorých zákonov.

 16) [§ 16](https://www.slov-lex.sk/pravne-predpisy/SK/ZZ/2006/125/%22%20%5Cl%20%22paragraf-16) zákona č. [125/2006 Z. z.](https://www.slov-lex.sk/pravne-predpisy/SK/ZZ/2006/125/) v znení neskorších predpisov.

 17) [§ 17](https://www.slov-lex.sk/pravne-predpisy/SK/ZZ/2006/125/%22%20%5Cl%20%22paragraf-17) zákona č. [125/2006 Z. z.](https://www.slov-lex.sk/pravne-predpisy/SK/ZZ/2006/125/) v znení neskorších predpisov.

 17a) Čl. 13 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016).

[§ 60 zákona č. 18/2018 Z. z.](https://www.slov-lex.sk/pravne-predpisy/SK/ZZ/2018/18/#paragraf-60) o ochrane osobných údajov a o zmene a doplnení niektorých zákonov v znení neskorších predpisov.

 18) [§ 60](https://www.slov-lex.sk/pravne-predpisy/SK/ZZ/1996/350/%22%20%5Cl%20%22paragraf-60) zákona Národnej rady Slovenskej republiky č. [350/1996 Z. z.](https://www.slov-lex.sk/pravne-predpisy/SK/ZZ/1996/350/) o rokovacom poriadku Národnej rady Slovenskej republiky v znení zákona č. [215/2004 Z. z.](https://www.slov-lex.sk/pravne-predpisy/SK/ZZ/2004/215/)